2 Samwiri 11 | Bayibuli ey'Oku Mukutu Gwaffe Ogwa Intaneeti | New World Translation\n2 Samwiri 11:1-27\nDawudi ayenda ku Basuseba (1-13)\nDawudi akola olukwe Uliya attibwe (14-25)\nDawudi atwala Basuseba okuba mukazi we (26, 27)\n11 Ku ntandikwa y’omwaka, ekiseera bakabaka we bagendera okutabaala, Dawudi yasindika Yowaabu n’abaweereza be n’eggye lya Isirayiri lyonna okuzikiriza Abaamoni, era ne bazingiza Labba,+ nga Dawudi asigadde e Yerusaalemi.+ 2 Lwali lumu akawungeezi* Dawudi n’ava ku kitanda kye, n’atambulatambula waggulu ku nnyumba* ya kabaka. Bwe yali waggulu ku nnyumba n’alengera omukazi ng’anaaba, era omukazi oyo yali alabika bulungi nnyo. 3 Dawudi n’atuma omuntu abuulirize ebikwata ku mukazi oyo, omuntu oyo n’amugamba nti: “Oyo si ye Basu-seba+ muwala wa Eriyaamu+ era mukyala wa Uliya+ Omukiiti?”+ 4 Awo Dawudi n’atuma ababaka bamumuleetere.+ Omukazi n’agenda eri Dawudi, Dawudi ne yeebaka naye.+ (Ekyo kyaliwo mu kiseera omukazi oyo kye yali yeetukulizaamu obutali bulongoofu bwe.*)+ Oluvannyuma omukazi yaddayo ewuwe. 5 Omukazi oyo yafuna olubuto, era n’aweereza obubaka eri Dawudi ng’amugamba nti: “Ndi lubuto.” 6 Awo Dawudi n’aweereza Yowaabu obubaka ng’amugamba nti: “Nsindikira Uliya Omukiiti.” Yowaabu n’asindika Uliya eri Dawudi. 7 Uliya bwe yatuuka eri Dawudi, Dawudi n’amubuuza Yowaabu n’abasirikale bwe baali, era n’olutalo bwe lwali lugenda. 8 Oluvannyuma Dawudi yagamba Uliya nti: “Genda mu nnyumba yo owummuleko.”* Uliya bwe yava mu nnyumba ya kabaka n’agenda, kabaka n’amugobereza ekirabo.* 9 Kyokka Uliya yasula ku mulyango oguyingira mu nnyumba ya kabaka n’abaweereza ba mukama we abalala bonna, era teyagenda mu nnyumba ye. 10 Ne bategeeza Dawudi nti: “Uliya teyagenze mu nnyumba ye.” Awo Dawudi n’agamba Uliya nti: “Wabadde waakakomawo okuva ku lugendo. Lwaki tewagenze mu nnyumba yo?” 11 Awo Uliya n’addamu Dawudi nti: “Essanduuko+ n’abantu ba Isirayiri n’aba Yuda basula mu weema, ne mukama wange Yowaabu n’abaweereza ba mukama wange basiisidde ku ttale. Kale nze nnyinza ntya okugenda mu nnyumba yange okulya n’okunywa n’okwebaka ne mukazi wange?+ Nga bw’oli omulamu, ekyo sijja kukikola!” 12 Dawudi n’agamba Uliya nti: “Sigala wano n’olwa leero, enkya nja kukusiibula ogende.” Awo Uliya n’asigala mu Yerusaalemi ku lunaku olwo ne ku lunaku olwaddirira. 13 Dawudi n’atumya Uliya agende gy’ali alye era anywere wamu naye, era n’amutamiiza. Kyokka akawungeezi Uliya n’agenda ne yeebaka mu buliri bwe awamu n’abaweereza ba mukama we, era teyagenda mu nnyumba ye. 14 Ku makya Dawudi yawandiikira Yowaabu ebbaluwa n’agiwa Uliya agimutwalire. 15 Mu bbaluwa eyo yawandiika nti: “Muteeke Uliya mu maaso awali okulwana okw’amaanyi, oluvannyuma mumwabulire, bamufumite afe.”+ 16 Yowaabu yali yeetegerezza bulungi ekibuga, era yateeka Uliya mu kifo we yali amanyi nti waliwo abalwanyi ab’amaanyi. 17 Abasajja b’omu kibuga bwe baafuluma ne balwanyisa Yowaabu, abamu ku baweereza ba Dawudi battibwa, nga mw’otwalidde ne Uliya Omukiiti.+ 18 Awo Yowaabu n’ategeeza Dawudi amawulire gonna agakwata ku lutalo. 19 Yagamba omubaka nti: “Bw’onooba omaze okutegeeza kabaka amawulire gonna agakwata ku lutalo, 20 kabaka ayinza okusunguwala n’akugamba nti, ‘Lwaki mwasemberera nnyo ekibuga nga mukirwanyisa? Temwamanya nti bandibalasizza obusaale nga bayima waggulu ku bbugwe? 21 Ani yatta Abimereki+ mutabani wa Yerubbesesi?+ Omukazi si ye yamusuulako enso ng’ayima waggulu ku bbugwe, n’afiira e Sebezi? Lwaki mwasemberera nnyo bbugwe?’ Awo n’olyoka omugamba nti, ‘N’omuweereza wo Uliya Omukiiti yafudde.’” 22 Awo omubaka n’agenda n’ategeeza Dawudi byonna Yowaabu bye yali amutumye okumutegeeza. 23 Omubaka n’agamba Dawudi nti: “Abasajja baabwe baatusinzizza amaanyi, era baafulumye okutulwanyisa ku ttale, naye ne tubazzaayo okutuukira ddala ku mulyango oguyingira mu kibuga. 24 Abalasi b’obusaale baabadde balasa abaweereza bo nga bayima waggulu ku bbugwe, era abamu ku baweereza ba kabaka baafudde; omuweereza wo Uliya Omukiiti naye yafudde.”+ 25 Awo Dawudi n’agamba omubaka nti: “Bw’oti bw’onoogamba Yowaabu: ‘Ekyo kireme kukweraliikiriza, kubanga omuntu yenna asobola okufiira mu lutalo. Weeyongere okulwanyisa ekibuga okiwambe.’+ Ate era muzzeemu amaanyi.” 26 Muka Uliya bwe yawulira nti bba Uliya afudde, n’amukungubagira. 27 Ekiseera eky’okukungubaga olwali okuggwaako, Dawudi n’atumya Basu-seba n’amutwala mu nnyumba ye, n’afuuka mukazi we,+ era n’amuzaalira omwana ow’obulenzi. Naye ekintu Dawudi kye yakola kyanyiiza nnyo* Yakuwa.+\n^ Oba, “olw’eggulo ennyo.”\n^ Oboolyawo yali yaakava mu nsonga.\n^ Obut., “onaabe ebigere byo.”\n^ Oba, “omugabo gwa kabaka,” kwe kugamba, omugabo akyazizza gw’aweereza omugenyi ow’ekitiibwa.\n^ Obut., “kyali kibi nnyo mu maaso ga.”\n2 Samwiri 11


Bangi bavuddeyo okuvuganya okudda mu kifo kya Abiriga - Radio Simba, The Best Luganda Station in the World !\nBangi bavuddeyo okuvuganya okudda mu kifo kya Abiriga\nEnaku bbiri eziyise ekibuga ky’e Arua kibadde mu kayisanyo nga abaeimbyewo okudda mu kifo ky’omubaka wa Arua Municipality ekyalimu omugenzi Col. Ibrahim Abiriga.\nMu bano mulimu bannakibiina kya NRM abamaze okusisinkana Ssentebe w’ekibiina kyabwe omuli; Ms Nusura Tiperu, Mr Simon Ejua, Mr Jackson Atima, Dr Mubarak Khalifan, Mr Godfrey Aliga, Mr John Lematia, Mr Swadik Angupale ne Mr Ali Muhammad nga bano bakuvuganya mu kamyufu ka NRM akokubaawo nga 17 July.\nBano bakubye enkambi mu River Oli Division ekitundu mu Arua eddiini n’eggwanga gyebirina enkizo mukusalawo ani awangula. Ekitundu kino kirimu abavubuka n’abakyala bangi era nga bano basobola okukyusa abalonzi singa bakusiima bulungi.\nYe omuyimbi ow’erinnya mu Arua Kennedy Madira amanyiddwa nga JM Kennedy, yavudde mu kibiina kya NRM nadda mu DP oluvannyuma lw’okubibwa mu kalulu ka Terego East.\nYo Forum for Democratic Change (FDC) ereese Bruce Musema, nga ono yawangulwa Abiriga mu 2016 wadde nga bannakibiina abalala babadde Kassiano Wadri eyali omubaka wa Terego nga ono asazeewo kujja nga Independent. Abalala bannakibiina kya FDC abasazeewo okujja nga ba Independent kuliko Jaffar Alekua, Luke Ojandu ne Swaleh Buga.\nAbasima zzaabu e Mubende UPDF ebatutte ntyagi\nBano bakulonda nga 18 – August – 2018.\nObuyinza budde mu mikono gy’abantu


Rwasha - Wikipedia\nFedereshion ya Rwasha\nBendera ly'eggwanga Ngabo y'eggwanga\nOmubala gw'eggwanga: —\nOluyimba lw'eggwanga Государственный гимн Российской Федерации\n(Gosudarstvenny gimn Rossiyskoy Federatsii)\nEkibuga ekikulu: Moosko\nEkibuga ekisingamu obunene: Moosko\nAwamu: 17,075,400 km²\n(ekifo mu nsi zonna #1)\nMazzi: km² (13%)\nObungi bw'abantu: 9\nEkibangirizi n'abantu: 8.3 km²\nAbakulembeze: Vladimir Putin (Prezideenti)\nMikhail Mishustin (Katikkiro)\nEnsimbi (Erinnya lyazo): Ruble (RUB)\nEbirala ebikwata ku nsi eno\nSaawa: mu UTC +2 — +12\nNamba y'essimu ey'ensi: +7\nEnnukuta ezitegeeza ensi eno: .ru\nFedereshion ya Rwasha (Rwasha) ye'nsi esinga obunen munsi yonna. Ebituundu byaayo bli mu Bulaaya ate ne mu Eezia. Rwasha erina booda ne'nsi kumi na nya, Noowe, Finilandi, Estonia, Latvia, Lithueenia, Bupoolo, Belarus, Yukrein, Jooja, Azerbaidžan, Kazakstan, Cayina, Mongoolia ne North Korea. Ekibuga kya Rwasha ekikulu ciyitibwa Moosko.\nMu mwaaka 1700 Pietro Ssemaanyi yavuumbula obwakabaka bwa Rwasha. Mu 1917 ba Bolshevik baawaba obufuzi nebajjakko kabaka Nikolai II. Mu 1922 ba Bolshevik baavumbula Soviet Union. Mu 1991 Soviet Union yagwa kaakano Rwasha ne baddamu okugiyita Rwasha naye obwakabaka tebwazibwawo.\nRwasha ya nsi ezegatta, oba federeshion. Omukulembese we'nsi ye prezideenti. Prai minista (katikkiro) yaalondo presidenti naye ne paalamenti erina okumukkiriza. Prezidenti asobola okufuga taamuzi biri ku murundi gumu naye nga wayiseewo ebbanga asobola okuddako.\nKaakano prezidenti wa Rwasha ye Vladimir Putin, katikkiro ye Dmitry Medvedev.\nEbifo bya RwashaEdit\nOmuko guno kitundutundu. Bw'oba ng'oyagala okugugaziyako yingira awagamba nti kyusa.\nBino bigyidwa ku "https://lg.wikipedia.org/w/index.php?title=Rwasha&oldid=25672"\nLast edited on 25 Gwakubiri 2021, at 13:18\nLuno olupapula lwasemba okukyusibwamu ku 13:18, 25 Gwakubiri 2021.


Bukedde Online - 'Bw'okwatayo sibala'\nFifi agabidde eb'e Ggaba eby'okukozesa mu kiseera kya Kalantiini\nA Pass yeegobye mu luyimba lwa Bebe Cool o...\nAKABWA akabbi ddala kagumya mugongo naye ne mwanamulenzi ono eyategeerekeseeko erya Karim eyakubiddwa emiggo naye alabika emiggo yagimanyiira anti yalemeddwa wadde okutonnyeza ezziga. Karim omutunzi w'ebyennyanja ku Kaleerwe abalala gye baabeeredde mu kalantiini nga ye anyiga kabina olw'embooko ezaamukaliriddwa.\nAbakolera mu Kizito Market bagamba nti Karim baamugoba mu katale lwa bubbi naye nga yali atunda biviiri bya mpuuta. Okukwatibwa yagenze ku mudaala gwa Nakitto atunda ebyennyanja ebikalu n'abba ebyennyanja bibiri ebinene nga bibalirirwamu 50,000/-. Waliwo omuwala eyamulabye n'ategeeza nnannyini byo eyamuloopye ewa ssentebe w'akatale, Isa Zziwa olwo n'alagira abasuubuzi ne bamukwata. Karim yeegaanyi okubba ebyennyanja ne batandika okumukuba embooko naye nga tanyega.\nBakira buli akoowa ng'akwasa omulala omuggo ne batuuka n'okumugamba nti ssinga akwatayo nga basazaamu zonna ze baabadde bamukubye era nabyo n'abigumira naye era n'agaana okwogera ebyennyanja gye yabitadde.\nBaatuuse ekiseera nga balaba batuuse okumussa emiggo ne bamwetoolooza n'akatale abalage gye yabadde atunze ebyennyanja naye ne yeerema okutuusa bwe baamwesonyiye. Wabula baamulagidde obutaddamu kulinnya mu katale kano.


Bukedde Online - Taata yasooka kunkolako byawongo n’ansobyako\nOmwana wange namuyonsa ne mmusiiga akawuka...\nKkondomu ezirimu ebituli zisattizza abazikozesa...\nPatricia (eddala lisirikiddwa) y’omu ku bawala abaafuna ekizibu kino kyokka ate abooluganda lwe bwe yabategeeza ku kizibu ky’afunye ne bamukuutira obutayogera. Ebyamutuukako abinyumya bwati:\nMaama ng’ayawukanye ne taata nga yali makanika e Bwaise, yafuna omusajja omulala. Maama yampeerera okutuuka mu P6 naye olw’obutaba na busobozi, yansindika ewa taata naye atandikire awo.\nMu January w’omwaka guno (2019) nava e Kyanamukaka- Masaka gye twali tubeera ne maama ne nzija e Kampala ewa taata.\nNatuukira Nsambya ewa Ssenga naye eyampeereza ewa taata e Katooke –Wamala mu munisipaali y’e Nansana –Wakiso. Taata bwe yandaba, yandaga nti musanyufu kuba yali yakoma okundabako mu 2013. Awaka na\nTaata yampita nga nkyali mu buliri nange kwe kumutegeeza nga bwe nali nkyayambala. Yambuuza nti, “oyambala biki? jangu ggwe eri!” Amangu ddala taata yali amaze okutuuka mu kisenge mwe nali nsuze, n’ahhamba neebikkuleko bulangiti.\nYandagira nneebake kyabugazi. Yalina eddagala ery’ekinnansi mu ngalo ze n’ahhamba nti “gamba nti nkomyewo awaka” nange saali mubi ne mbiddamu. Yasooka kunsonseka ddagala mu bitundu byange ebyekyama oluvannyuma n’ankozesa.\nNg’amalirizza, yambuuza oba nnina kyempulira kwe kumuddamu nti sirina. Olunaku olwo nasiiba mu buliri nga nkaaba. Muka kitange bwe yakomawo n’ambuuza\nOkuva ewa Ssenga, taata yambuuza kye njagala ne mmugamba nti njagala kukola kyokka ye n’ahhamba nsooke kusoma ebyenviiri ndyoke nkole. Taata yennyini ye yansasulira ssente ku ssomero lya Vision Uganda e Wamala gye nakugukidde mu byenviiri.\nOluvannyuma lw’okufuna entiisa munze, nanoonya gwe mbuulirako ku kyali kintuuseeko nga simulaba okuggyako maama ow’awaka. Bwe namugamba ebyatuukawo taata teyamugaanira kyokka n’ankuutira okusirika kuba taata yali ayinza okwecanga n’atansasulira ffiizi.\nYambuuza nti, oyinza okudduka n’ogenda mu bassenga bo? Oluvannyuma maama yampa ssente ne hhenda e Bulenga ewa jjajja azaala maama naye mbimuyitiremu.\nYahhamba nzireyo awaka mmalirize okusoma nti mmulekere Katonda y’amanyi ky’alimusasula. Oluvannyuma lw’emyezi etaano, taata yakomawo gyendi ng’ayagala tukiddemu.\nYahhamba nti, “nkomyewo tuddemu kye twakola luli.” Taata yasigala nga buli lw’angwikiriza nga tuli ffekka awaka, abeera ayagala kunsobyako.\nNaddamu ne mbuulirako maama, n’ahhamba nti tukeerenga nnyo kumakya bw’abeera agenda okukola nange hhende ku ssomero.\nTaata abadde agera nga maama agenze ng’ampita mu kisenge kye n’ansobyako.\nSimanyi oba ndi mulamu kubanga okuva taata lwe yatandika okunkozesa, sigendangako mu ddwaaliro kufuna bujjanjabi. Nandyagadde okunkebera n’okufuna engeri gye nva awaka ntandike obulamu obupya naye sirina buyambi.\nShifrah Owomugisha ow’abakyala e Kazo mu Central zooni 1 yagambye nti, ssinga omukazi omanya nti obufumbo bugaanyi, waakiri funa omuntu gwe weesiga gw’oba olekera omwana wo. Abakyala abagenda mu bufumbo n’abaana, kyamutawaana kuba omusajja gy’obeera ofumbiddwa ayinza obutafunamu nsonyi kukabassanya mwana wo.


Gen.22.10-Gen.22.22 LCB - Awo Ibulayimu n’akwata ekiso, - Bible Gateway\n10 Awo Ibulayimu n’akwata ekiso, n’agolola omukono gwe atte omwana we. 11 Naye malayika wa Mukama n’amukoowoola ng’asinziira mu ggulu, n’agamba nti, “Ibulayimu! Ibulayimu!”\nIbulayimu n’addamu nti, “Nze nzuuno.” N’amugamba nti, 12 (A)“Togolola mukono gwo ku mulenzi so tomukola kintu na kimu, kubanga kaakano ntegedde nti otya Katonda, ndabye nti omwana wo tomunnyimye, omwana wo omu yekka bw’ati.”\n13 (B)Awo Ibulayimu n’ayimusa amaaso, n’alaba, era laba, emabega we endiga ennume ng’eri mu kisaka ng’amayembe gaayo mwe galaalidde. Ibulayimu n’agenda n’addira endiga eyo n’agiwaayo okuba ekiweebwayo ekyokebwa, mu kifo ky’omwana we. 14 (C)Ibulayimu kyeyava atuuma ekifo ekyo erinnya Yakuwayire, era ne kaakano bwe kiyitibwa nti ku lusozi lwa Mukama anaagabiriranga.\n15 Awo malayika wa Mukama n’ayita Ibulayimu omulundi ogwokubiri ng’asinziira mu ggulu, 16 (D)n’amugamba nti, “Nze Mukama neerayiridde, nga bw’okoze kino, n’otonnyima mwana wo omu yekka bw’ati, 17 (E)ddala ndikuwa omukisa, era ndyaza ezzadde lyo, ne liba ng’emmunyeenye ez’eggulu era ng’omusenyu oguli ku lubalama lw’ennyanja. Era ezzadde lyo balitwala eby’abalabe baabwe, 18 (F)era mu zzadde lyo amawanga gonna mwe galiweerwa omukisa, kubanga ogondedde eddoboozi lyange.”\n20 (G)Awo mu biro ebyo ne babuulira Ibulayimu nti, “Laba Mirika azaalidde Nakoli muganda wo abaana: Uzi ye mubereberye,


Matayo 25 - Endagaano Enkadde nʼEndagaano Empya (LCB) | Biblica\nMatayo 25 - Endagaano Enkadde nʼEndagaano Empya (LCB)\n1“Obwakabaka obw’omu ggulu bufaananyizibwa n’abawala embeerera ekkumi, abaatwala ettaala zaabwe ne bagenda okusisinkana anaawasa omugole. 2 Abataano tebaalina magezi, abataano abalala ne baba b’amagezi. 3 Abataalina magezi, ne batatwala mafuta gamala mu ttaala zaabwe. 4 Naye abagezi baatwala amafuta mu macupa gaabwe ag’okweyambisa wamu n’ettaala zaabwe. 5 Naye anaawasa omugole bwe yalwawo okutuuka otulo ne tubakwata bonna, ne beebaka.\n7 “Abawala embeerera bonna ne bazuukuka ne baseesa ettaala zaabwe. 8 Awo abawala abataano abataalina magezi ne bagamba nti, ‘Mutuwe ku mafuta gammwe, kubanga ettaala zaffe zaagala kuzikira ziggweerera.’\n10 “Naye baali baakagenda anaawasa omugole n’atuuka, abo abaali beeteeseteese ne bayingira ku mbaga, oluggi ne luggalwawo. 11 Oluvannyuma abawala bali abataano ne bakomawo ne bayita nti, ‘Ssebo, tuggulirewo!’ 12 Naye n’abaddamu nti, ‘Ddala ddala mbagamba nti, sibamanyi!’\n13 “Kale mutunule mweteeketeeke, kubanga temumanyi kiseera wadde olunaku.”\n14 “Obwakabaka bwa Katonda, ate bufaananyizibwa n’olugero lw’omusajja eyali agenda olugendo, n’ayita abaddu be n’abalekera ebintu bye. 15 Eyasooka yamuwa ttalanta ttaano, owookubiri bbiri n’owookusatu emu, ng’ageraageranya ng’okusobola kwa buli omu bwe kwali. Bw’atyo ne yeetambulira. 16 Omusajja eyafuna ttalanta ettaano n’azisuubuzisa n’afunamu ttalanta ttaano endala. 17 N’oyo eyalekerwa ttalanta ebiri naye n’aviisaamu endala biri. 18 Naye eyaweebwa ttalanta emu, bwe yagifuna n’agenda n’aziika ttalanta ya mukama we mu ttaka.\n19 “Awo nga wayiseewo ekiseera kiwanvu, mukama w’abaddu abo n’akomawo. N’ayita abaddu be bamutegeeze ebyafa ku ttalanta ze yabalekera. 20 Omusajja gwe yalekera ttalanta ettaano n’ajja n’amuleetera ttalanta endala ttaano ng’agamba nti, ‘Mukama wange wampa ttalanta ttaano, nviisizaamu ttalanta endala ttaano.’\n21 “Mukama we n’amugamba nti, ‘Weebale, oli muddu mulungi era mwesigwa, obadde mwesigwa mu bintu ebitono, ndikusigira ebintu ebingi. Yingira sanyukira wamu ne mukama wo.’\n23 “Mukama we n’amugamba nti, ‘Weebale, oli muddu mulungi era mwesigwa, obadde mwesigwa mu bintu ebitono, ndikusigira ebintu ebingi. Yingira osanyukire wamu ne mukama wo.’\n28 “N’alagira nti, ‘Mumuggyeeko ettalanta eyo mugiwe oli alina ttalanta ekkumi. 29 Kubanga alina aliweebwa abe na bingi naye atalina, n’ebyo by’alina ebitono birimuggyibwako. 30 N’omuddu oyo ataliiko ky’agasa mumusuule ebweru mu kizikiza eri okukaaba n’okuluma obujiji.’\n31 “Omwana w’Omuntu bw’alijja mu kitiibwa kye ne bamalayika bonna nga bali naye, alituula ku ntebe ey’ekitiibwa kye. 32 Awo amawanga gonna galikuŋŋaanyizibwa mu maaso ge era aligaawulamu ng’omusumba bw’ayawulamu endiga n’embuzi. 33 Endiga aliziteeka ku mukono gwe ogwa ddyo n’embuzi ku gwa kkono.\n34 “Awo Kabaka n’alyoka agamba abali ku mukono gwe ogwa ddyo nti, ‘Mujje mmwe Kitange be yawa omukisa, musikire obwakabaka obwabateekerwateekerwa okuva ku kutondebwa kw’ensi. 35 Kubanga nnali muyala ne mundiisa, nnali muyonta ne mumpa ekyokunywa, nnali mugenyi ne munnyaniriza, 36 nnali bwereere ne munnyambaza, nnali mulwadde ne munnambula, nnali mu kkomera ne mujja okundaba.’\n40 “Kabaka, alibaddamu nti, ‘Ddala ddala mbagamba nti bwe mwabikolera baganda bange bano abasembayo wansi kye kimu mwabikolera nze!’\n41 “Bw’atyo aligamba abo abali ku mukono gwe ogwa kkono nti, ‘Muveewo, mmwe abakolimire, mulage mu muliro ogutazikira ogwateekerwateekerwa Setaani ne bamalayika be. 42 Kubanga nnali muyala ne mutampa kyakulya, nnali muyonta ne mutampa kyakunywa, 43 nnali mugenyi ne mutannyaniriza, nnali bwereere ne mutannyambaza, nnali mulwadde ne mu kkomera ne mutajja kunnambula.’\n45 “Naye alibaddamu nti, ‘ddala ddala mbagamba nti, nga bwe mutaakikola omu ku bano abasembayo wansi, nange temwakinkola.’\n46 “Abo baligenda ku kibonerezo eky’emirembe n’emirembe, naye abatuukirivu baliyingira mu bulamu obutaggwaawo.”


poliisi ekutte omusajja eyeyita owa fumigation nabba ebintu mu mayumba - Radio Simba, The Best Luganda Station in the World !\npoliisi ekutte omusajja eyeyita owa fumigation nabba ebintu mu mayumba\nPoliisi e Najjeera ekutte Buwembo Shemmy ku bigambibwa nti yeyita kyatali wamu n’okwenyigira mu bubbi bw’ebintu ebikozesebwa mu maka okuli Ppaasi, TV flat screens.\nOno akwatiddwa mu Bulabira Cell, Kira Municipality mu Disitulikiti y’e Wakiso oluvannyuma lw’omukozi wawaka Mirembe Robinah ne mukama we Kabuubi Viola nga batuuze be Bulabira nga bagamba nti Buwembo yazze ne form ya UMEME namugamba agende ateekeko units za Yaka era omukozi olwafulumye ono nayingira nasumulula TV, nakwata laptop wamu n’ensawo nabulawo.\nWabula oluvannyuma Poliisi ekutte Buwembo nga abadde atambulira mu motoka nnamba UAG 250K era nga kigambibwa nti abadde akozesa nnyo akakodyo kano okubba abakozi bawaka nga bakama baabwe tebaliiwo.\nPrevious mu kifo kyokuyimiriza emotoka eyange eyitewo ate yayimiriza yange – Maj. Gen. Kyaligonza\nNext amayembe gagazza essomero e mityana\nAbout 33 minutes ago from Radio Simba - Ennene 📻📻's Twitter via Simba Updates\nAbout 3 hours ago from Radio Simba - Ennene 📻📻's Twitter via Twitter Web App\nNamuganza agenze ali Mukono


Bukedde Online - Emmundu ezitta abasuubuzi ziva wa?\nEmmundu ezitta abasuubuzi ziva wa?\nKisoro: Kibuga kiyonjo, abaayo beenyigiramu okukiyonja\nKigumba: Bayonjo wadde enguudo ezisinga z...\nAdded 14th November 2013\nABASUUBUZI Bannayuganda 24 be battiddwa omwaka guno gwokka mu S. Sudan, emmotoka 14 ne zitwalibwa wamu n’okufiirwa emmaali ebalirirwamu obukadde bwa doola 15.\nOkumanya embeera mbi eri abasuubuzi Bannayuganda, ekibiina ekigatta abasuubulira e Juba ekya Uganda Traders Association of South Sudan (UTASS) kyatutte n’ekiwandiiko e Tanzania nga kigezaako okuziyiza S. Sudan eyasabye nayo efuulibwe mmemba mu mukago gw’amawanga ga East Afrika.\nEra ssentebe w’ekibiina kino, Patrick Ntege Walusimbi yeebuuza lwaki S. Sudan yandikkiriziddwa mu mukago guno ng’abaserikale baayo be batulugunya abasuubuzi Bannayuganda n’okubanyagako ebyabwe.\nWabula omusomi wange kimanye nti omwaka 2013 gubadde mubi nnyo eri abasuubuzi Bannayuganda. Mu Uganda mwokka, abasuubuzi abasoba mu 62 be baakattibwa, bano bakubibwa masasi, butayimbwa, okubatuga oba obutemu obw’engeri endala zonna.\nLwaki battiddwa nnyo omwaka guno? Ani abatta? Abafa basinze kuva mu kitundu?\nDr. Johnson Byabashaija, akulira eby’amakomera mu Uganda agamba nti ku bamenyi b’amateeka ab’emisango eminene 200 agateereddwa omwaka guno, 45 bazzeemu ne bakwatibwa olw’okuzza emisango eminene omuli okutta n’okuddamu okubba.\nAgamba nti bano be bavuddeko obutemu okweyongera kubanga ssente bw’ebuze ate ng’abamenyi b’amateeka nga bano bateereddwa okuva mu kkomera, kye basooka okulowoozaako kya kutta abalinawo ku ssente bazibanyageko.\nDr. Byabashaija alowooza nti ekibonerezo ky’okuwanika ku kalabba kyandibadde kiddamu okussibwa mu nkola olwo abatta bannaabwe lwe banaatya nti nabo baakuttibwa.\nNaye ng’ekibonerezo nga kino kiyambira wa omusuubuzi nga Innocent Birimumaiso eyali akola mu Kolugi supamaketi e Nateete, eyattibwa nga September 13, omutemu bwe yagiyingira okubba ssente n’ebyamaguzi ebirala?\nMu August, omusuubuzi Rogers Kawuki eyali akola mu Kings Bet e Bukoto, ababbi baamuteega ne bamukuba amasasi, ne bakuuna ne ssente ezitamanyiddwa muwendo.\nOmwogezi wa Poliisi mu Kampala, Ibn Ssenkumbi agamba nti wadde bakutte be bateebereza okutemula abasuubuzi abawerako, naye era babata kubanga tewaba bujulizi.\n“Kirabika abatemu ennaku zino bafunye obukodyo obwenjawulo kuba we baddiza emisango tusangawo obujulizi butono ddala,” Ssenkumbi bw’agamba.\nEmmundu ze bakozesa baziggya wa?\nSsenkumbi agamba nti emmundu nnyingi ezitali mu mateeka mu Uganda kubanga tuliraanye amawanga agalimu entalo n’obusambattuko.\n“Tulina obuzibu bw’entalo eziri mu nsi ezituliraanye nga South Sudan, DR Congo, Somalia n’endala ate nga tetulina ngeri esingako ey’okukuumamu nsalo zaffe okutangira abayingira n’emmundu ekivuddeko emmundu ezitali mu mateeka okweyongera mu Uganda”, Ssenkumbi bw’agamba.\nKaminsona wa poliisi avunaanyizibwa ku byokwerinda n’emmundu z’obwannannyini, Bazil Mugisha agamba nti emundu ezimu ziggyibwa mu bantu ababeera baziweereddwa mu mateeka kyokka ne baziragajjalira gamba ng’abazireka mu mmotoka nga bagenda okukyakala oba okugula ebintu olwo ababbi ne bamenya mmotoka zaabwe.\nAbamu babakubye masasi, abalala muliro\nOmuduumizi wa Poliisi mu Uganda, Maj. Gen. Kale Kayihura agamba nti emmundu ezimu ezikozesebwa mu butemu kizuulibwa nti ziba zaafunibwa mu mateeka, nti kyokka n’endala nnyingi eziyingira mu ggwanga zisajjudde ensonga eno.\nOmukulu gwa www.gunpolicy.org, gulaga nga mu Uganda mulimu emmundu ezisoba mu 400,000, nga ku zino emmundu 2,770 ze ziri mu mateeka ate ezisoba mu 200,000 ziriwo mu bukyamu.\nWabula lipoota y’ekitongole ekivunaanyizibwa mu by’embalirira (National Bureau of Statistics), eya 2012 eraga nga emmundu 2270 ze ziri mu mateeka mu Uganda.\nOmuduumizi wa Poliisi mu Kampala n’emiriraano, Andrew Felix Kaweesi agamba nti okuva mu June baakakwata ababbi abasoba mu 40 nga n’abamu basangibwa n’ebissi.\nOkumanya embeera mbi, gye buvuddeko Gen. Kayihura yayisa ekiragiro okukuba okutta ababbi abasangibwa n’ebissi, naye era kino tekirobedde batemu kweriisa nkuuli.\nKaminsona Mugisha agamba nti omuntu okufuna emmundu mu Uganda si muniino, kubanga alina okuyita mu mitendera egy’enjawulo, mu bukulembeze obutwala ekitundu gy’abeera okukakasa nti ddala mutuufu okuwa emmundu era ajja kugikozesa bulungi.\nOkusookera ddala olina okuba ng’osussa emyaka 25. Ogenda n’ofuna ffoomu ezisaba okufuna emmundu ku kitebe kya poliisi ekikulu, z’ojjuza n’otwala ku LC1. Olukiiko lwa LC1 lwonna lulina okutuula okusalawo oba lukusemba okufuna emmundu okusinziira ku nneeyisa yo n’ebyafaayo bwa famire yo.\nBwe lubeera na lukkirizza n’ogenda ku LCII nga nabo bakola ky’ekimu. Ffoomu zino olina okuzitambula ku poliisi etwala ekitundu (DPC), ggombolola, disitulikiti, RDC, DISO n’oluvannyuma n’ozizza ku kitebe kya poliisi abasindika ba mbega okutuukira ddala ku bujajaabwo!\nBwe bamala okukakasa nti ddala osobola okubeera n’emmundu, ng’ebyafaayo byo birungi, eneeyisa mu bantu, osobola okufuga obusungu, tolina gw’owalaggana naye era ng’olina emirembe mu maka go, nga ffoomu zino zisindikibwa ew’omuduumizi wa poliisi mu ggwanga , naye n’aziweereza ewa Minisita w’ensonga z’omunda alina okusalawo okwenkomeredde.\nBw’omala okukkirizibwa okufuna emmundu olina okugula emmundu yo.\nSsente zisinziira ku kika ky’emmundu ky’oyagala naye nga zitandikira ku 2,500,000/- ne 6,000,000/- era otwalibwa mu kutendekebwa okwenjawulo mu ngeri y’okweyisaamu ng’olina emmundu n’amateeka amalala agagifuga wadde ng’obadde mu serikale.\nWabula ekyebuuzibwa nti LC ziri ludda wa ezikyatuula okusalawo abafuna emmundu ne be bazimma? Kuba LC ezisinga ziri bbiri bbiri, buli omu agenda ku LC gy’ayagala emukolere ku nsonga zaayo.\nGen. Kayihura agamba nti kyetaagisa okulondoola obulungi emmundu ezigabibwa n’okukuuma ebiwandiiko byazo mu ngeri esingako.\nOkuva omwaka oguwedde, Poliisi ebadde ewandiisa emmundu eziri mu bantu n’ebitongole ebikuumaddembe, naye amasasi kwe banditegeeredde ani atta abasuubuzi, ebisosonkole byago si birambe!\nAbatemuddwa mu 2013\nJanuary 8: Bwire omuvuzi wa takisi ku siteegi y'e Nyendo- Masaka yasalwako malaaya omutwe.\nJanuary 10: Omusuubuzi w'omu Kampala Juvenal Nsenga yafiira mu ddwaaliro eriyitibwa Paragon erisangibwa e Bugolobi. Mukyala we Jackline Nsenga ye yamutomerera ku ggeeti mu maka gaabwe.\nJanuary 13: Abantu mwenda e Kyebe- Rakai battibwa. Ku bano kwaliko Pr. Steven Mugambe, mukyala we n'abalala okwali Noelina Nalinya. Abasinga baali basuubuzi.\nJanuary 15: Nnaggagga Dr. James Mulwana 76, yafiira mu ddwaaliro e Nakasero.\nJanuary 23: Omuwala Agnes Nalinya 32 ow'e Ganda- Nansana mu disitulikiti y'e Wakiso yattibwa. Ono ye yali nnanyinni Aggie's Restaurant & Takeaway mu kitundu kino.\nJanuary 23: Omusuubuzi Siraje Kaweesi eyali akolera mu Kisenyi, yafumitibwa ekiso mu kifuba.\nFebruary 1: Julius Ndora eyalina situdiyo y'ebifaananyi mu Kimwanyi zooni- Katanga e Wandegeya, yattibwa ababbi abaamufumita ekiso.\nMarch 1: Omusuubuzi w’e Kinoni, Edisa Namayanja 43, yattibwa abantu abamulimba nti balina omukyala agenda okuzaala bwebatyo ne bamusaba ajje abatwaleko.\nMarch 5: Abasajja basatu bateega Steven Ssenkoma, eyali akulira kkampuni entunzi y’ettaka eyitibwa Ritz Property Consults ku Namaganda Plaza mu Kampala. ku ssaawa 12 ez'oku makya ne bamutemaatema. Ssenkoma 50\nMarch 8: Omujaasi wa UPDF Pte Okot yatta bajaasi banne bataano n'abantu abalala bana e Bombo. Ku kwaliko Maama Jackie eyali nnannyinni bbaala abajaasi bano mwe baali banywera.\nMarch 11: Omusuubuzi Rogers Atugonza 29, eyalina edduuka mu zooni eyitibwa Kiduukulu e Hoima yattibwa biso ebyenda ne biyiika.\nMarch 15: Amon Mwebesa 36, eyali nnannyini Mercy Enterprises erya mobile money mu Ddungu zooni- Kisaasi, yakubwa masasi.\nMarch 16: E Kawempe omusajja yeefuula azze okuzanya zzaala mu kifo ekiyitibwa Big Win Slot Machine n’afumita Ibrahim Musoke ekiso n'amutta.\nMarch 23: Brave Aineamani 22, yattirwa Kamwokya ne bamunyagako obukadde 20 mu dduuka lye mu Kisenyi II Zooni.\nMarch 24: Hajj Mohammed Mpindi Kizza, eyalina edduuka lya sipeeya wa mmotoka ewa Bakuli, yattibwa n'aba famire ye abalala basatu. Yalina n'amaka amalala e Makerere- Kavule mu Kiggundu zooni.\nMarch 26: Poliisi yategeza nga bweyali ekutte omusajja Mustapha Musoke 'Black Heavy' ono yali abba n'okutta abantu. Bamwogezza nategeza nga bwe yatta Omuyindi e Bukesa- Mmengo n’amunyagako obukadde 35. Yatta omukuumi wa Dr. Wambatya e Kitebi n'anyaga ssente. Yatta omukuumi w'e Nalukolongo n'anyaga ssente era yateega abasuubuzi e Mutukula n’abba obukadde 250 era yatta n'abantu abalala babiri.\nApril14: Meddie Tamale, nnannyini City Junior School ku Kalerwe era omukozi wa MTN, yakubwa masasi e Mukono.\nMay 9: Abatemu baasima ekituli mu nju ne bayingirira Isma Ssemaganda ne Aisha Nagadya ab’e Kayebe- Nangabo ne babasala obulago ng’embuzi.\nMay 11: Omusuubuzi Muslim Kitanda eyalina ne mobile money, yakubwa amasaasi ku ggeeti y’amaka ge e Nansana mu Ochieng zooni ( zooni 8)\nJune 2: Omusuubuzi Ismail Kawooya ow’e Najjeera- Kira yasirikkira mu muliro wamu n’abaana be Shakira Nakubulwa 6, ne Saidah Namale.\nJune 3 : Omusuubuzi w’emmotoka mu Kampala, Paul Kalema 35, yakubwa ennyondo n’afa. Yali wa Hamroad Empire Foundation.\nJune 14: Abazigu bakuba Abdul Bampigga eyali atunda amafuta ku ssundiro lya Dawson e Nyendo- Masaka.\nJune 17: Omusuubuzi w’emmwanyi e Kyotera, Charles Yiga 34, yattibwa mu bukambwe ku ssaawa 10 ez’ekkiro.\nJune 26: Micheal Sekajja 43, atunda sipeeya e Bwaise, omutuuze mu Maganjo A, yakubwa abaserikale ba poliisi ne bamutta.\nJuly 17: Ismail Ssebbi ow’e Kitintale Zooni 9, yakubwa amasasi. Yali wa kakiiko ka LC nga wa byakwerinda mu kitundu kino.\nJuly 18: Godfrey Sekajugo, eyali omukozi wa State House yakubwa amasasi mu Ddamulira Bar e Mutundwe.\nJuly 27: James Tamale, 22, ow’e Kitintale Zooni I, abatemu baamuttira Mutungo ne bamubbako ne pikipiki ye.\nJuly 30: Mathias Nteziryayo, eyali akulira bambega ku poliisi e Bulenga yattiobwa batemu.\nAugust 2: Steven Ssuuna 31, eyali owa BV Motors okuliraana Petrocity e Ndeeba era manerenda yaggyiira mu nju gye yali yaakayingiramu e Lweza mu zooni A.\nAugust 2: Gaddi Sulukumana, owa poliisi y’e Seeta yattibwa masasi bwe yali akola ku luguudo lw’e Ntinda.\nAugust 7: Swaibu Kalibbala, omusuubuzi w’embaawo e Mukono, yakubwa amasasi nga bukya. Abaserikale ba poliisi y’ebibira be baamukuba ne bamutta.\nAugust 8: Rogers Kawuki, eyali omukulu mu Kings Betting Investment Company yakubwa masasi e Bukoto.\nAugust 10: Hajj Siraje Ssenyonjo ow’e Seeta baamuyiira asidi n’afa.\nMuseveni awadde ekkanisa obukadde 100\nWalukagga acamudde Bannayuganda e Sweden\nOkulya emmere yâ€™ebirungo ebingi kirwaza kookolo\nBaddereeva baanirizza ebbago ly'ebidduka\nMpita mu mitendera ki okufuna pamiti ya pikipiki?\nBaddereeva ba mmotoka ennene 4,500 beewandiisizza ku by'amafuta


ABAKOZI ABAKABASANYIZIBWA BATYA OKUFIIRWA EMIRIMU GYABWE NEBASIRIKA – CBS FM\nin Amawulire, blog, BUGANDA, Features\nMinisita w’obuwangwa Owek.Kiwalabye Male ng’aggalawo omusomo\nOkunoonyereza okwakoleddwa obwakabaka bwa Buganda okuyita ministry y’ekikula ky’abantu neby’obulamu nga bali wamu ne Ministry y’ekikula ky’abantu mu gwanga ne Ssetendekero wa Makerere kulaga nti abakozi naddala abawala ebitundu 100% ku 100% bakabasanyisibwa ku mirimu gyebakolera, nebatayambibwa.\nokunonyereza kuno kwakoleddwa mu bitundu ebye Kawempe nga basinze kwekenneenya abakozi abakolera mu butale, amakolero ,abakozi b’awaka woteeri n’ebifo ebirala.\nVictoria Namugala okuva mu Ssetendekero wa Makerere mu ssomero lya Women and Gender Studies omu kubakoze okunonyereza kuno agambye nti bazudde nti abakozi bangi abakabasanyizibwa teboogera olw’okwagala okukuuma omulimu gwabwe, abalala okusirika abakyala abawaka babagana okwogera ,abamu emisango bwejitwalibwa ku Police givulugibwa ,abalala tebamanyi wakuloopa.\nBino byanjuddwa mu musomo ogwategekeddwa obwakabaka bwa Buganda okubangula abantu ku ngeri gyebayinza okulwanyisamu okukabasanyizibwa ku mirimu,\ngwetabiddwako abantu abenjawulo omubadde Police ,abakozi okuva mu Butale bw’omubuulo, obutale obwakazibwako erya tonninyira ,Abakozi ba waka, abakugu mukunonyereza ,Ministry y’ekikula kya bantu mu ggwanga nabantu abalala .\nBwabadde aggalawo omusomo gunonOweek David Kyewalabye Male minister w’ebyobuwangwa ennono ,embiri, obulambuzi n’okutumbula olulimi oluganda agamba nti ebitongole bya gavumenti birina okuteekawo obwenkanya nga bikola ku nsonga z’abantu abakabasanyizibwa basobole okuyambibwa, n’okumanyisibwa ebifa ku ddembe lyabwe.\nAgambye nti n’eky’abakozi abamu okuba nga tebawebwa mabaluwa gabakakasa ku mirimu gyabwe naddala abakola awaka, kirinnyirira eddembe lyabwe.\nOmusomo guno gwagguddwawo minisita w’ekikula ky’abantu, eby’obulamu, ebyenjigiriza ne wofiisi ya Nabagereka Owek Prosperous Nankindu Kavuma agambye nti buli kitongole mu ggwanga kyetaaga enambika eyetengeredde ku ngeri omuntu gyalina okuyambibwamu ng’akabasanyiziddwa, era nategeza nti oluvanyuma lw’okukola okunonyeraza kuno balina essuubi nti abakwatibwako bandibaako kyebakola okukyusa embeera.\nAkiikiridde poliisi ASP Afande Francis Ogwanga asabye abakozi abakyala obutatya kwekubira nduulu eri abakwatibwako ensonga, singa babeera bakabasanyiziddwa era nabasaba okukolagana ne Police okuyambibwa.


Baibuli y'Oluganda - ENDAGAANO ENKADDE - 2 Ebyomumirembe 34\n2 Ebyomumirembe - Essuula 34\nYosiya yali yaakamaze emyaka munaana bwe yatanula okufuga; n'afugira emyaka amakumi asatu mu gumu mu Yerusaalemi.\n3 Kubanga mu mwaka ogw'omunaana ogw'okufuga kwe, ng'akyali muto, n'atanula okunoonya Katonda wa Dawudi kitaawe: ne mu mwaka ogw'ekkumi n'ebiri mwe yatanulira okulongoosa Yuda ne Yerusaalemi okumalamu ebifo ebigulumivu ne Baasera n'ebifaananyi ebyole n'ebifaananyi ebisaanuuse.\n4 Ne bamenyaamenyera ebyoto bya Babaali mu maaso ge; n'ebifaananyi by'enjuba ebyali waggulu ku byo n'abitemaatema; ne Baasera n'ebifaananyi ebyole n'ebifaananyi ebisaanuuse n'abimenyaamenya n'abifuula enfuufu n'agimansira ku malaalo g'abo abaabiwongeranga.\n16 Awo Safani n'atwala ekitabo eri kabaka, era n'addiza kabaka ebigambo nti Byonna abaddu bo bye baalagirwa babikola.\n22 Awo Kirukiya n'abo kabaka be yali alagidde ne bagenda eri Kuluda nnabbi omukazi muka Sallumu mutabani wa Tokasi mutabani wa Kasula omuwanika w'ebyambalo; (oyo yabeeranga mu Yerusaalemi ku luuyi olw'okubiri;) ne bateesa naye bwe batyo.\n24 Bw'atyo bw'ayogera Mukama nti Laba, ndireeta obubi ku kifo kino ne ku abo abakibeeramu, ebikolimo byonna ebiwandiikiddwa mu kitabo kye basomye mu maaso ga kabaka lwa Yuda:


Bukedde Online - Ebintu 10 ebivaako abakazi okwetamwa akaboozi\nEbibonerezo 12 ebiteereddwa ku basajja abakaka...\nBano baabadde ku bbiici e Nabugabo ku lw’Ameefuga.\nOBUFUMBO KUBA KUTEESA\nRashid Lukwago abuulirira n’okuwabula abafumbo yagambye nti, obufumbo kuba kuteesa ky’ova olaba omuntu atali mwetegefu kugumira ebisoomooza mu bufumbo talina kubupapira.\nEkituufu kiri nti omusajja asobola okukaka mukyala we nga tabadde mu muudu, ekitali kya bugunjufu era omusajja alimu empeke oba eyakuzibwa tasobola kukikola kubanga akaboozi mu bafumbo kasaana era kinyuma nga mwembi muli mu mbeera ya kwegatta.\nKyokka ne bwe wabaawo okusoowagana tekiba kituufu ensonga okuzitwala ku poliisi, Olina okukimanya nti, ng’omuntu bw’aba ng’alina ekintu ky’ateekeddwa okukola, naye olunaku ne lukya nga tali mu mbeera za kukikola n’omukyala bw’asobola okukeera nga tali mu mbeera za kwegatta.\nLukwago agamba nti omukazi ayinza okukyawa akaboozi oba obutabeera mu mbeera za kwegatta olw’ensonga zino wammanga.\n1 Ssinga abaako aliko ekyamunyiizizza. Omukyala ng’omuntu yenna asobola okufuna ekimunyiiza nga yeetaagamu obudde asobole okudda oba okutereera mu mbeera ze. Ssinga omusajja amukaka nga tayagala kwegatta tekiba kya buntubulamu era waba weetaagawo omusajja okwetondera omukyala oyo kuba omumazeeko eddembe lye ery’okwesalirawo.\n2 Obulwadde. Bulijjo omuntu bw’aba teyeeyagala bulungi mu bulamu katugambe nga mulwadde kyetaagisa omusajja okutegeera embeera y’obulamu bwa munne n’amwesonyiwamu olunaku olwo.\n3 Obwavu. Obuvunaanyizibwa bw’omusajja alimu empeke kuba kulaba nti atuusa ku mukyala we ebyetaago ng’omuntu ne mu maka okutwalira awamu. Naye obwavu bwe buba awaka, omusajja nga tasobola kuwa mukyala we by’ayagala ate nga n’abaami abamu balina omuze ogwekambuwaza mu mbeera eno, ekivaako omukyala kwetamwa nga ne bwe kaba kaboozi tayagala.\n4 Obwenzi. Omusajja ssinga abeera n’abakyala abalala omukazi n’akitegeera oba ne bw’aba afunyeemu okwekengera mu ntambula za bba nti ayinza okuba nga yatandika obwenzi asobola okwetamwaokwegatta n’omusajja oyo kubanga naye muntu atya obulwadde era omusajja okugezaako okumukaka akaboozi kiba kikyamu.\n5 Obucaafu. Omusajja oba omwami bw’aba mucaafu ekisukkiridde katugambe nga tayagala kunaaba, okusenya n’okweyonja, kivaako omukyala okumwenyinyala era kimwetamya okwegatta naye.\n6 Abasajja abamu obutamanya bye bakola. Ne bwe guba mupiira omuntu ayagala okuzannya n’omuntu amunyumisiza omuzannyo era bw’aba gw’azannya naye nga tanyumisa, kyangu okwetamwa omuzannyo.\nNe ku basajja abamu bweguli. Mu mbeera z’omu buliri tebategeera bulungi bye bakola nga n’abalala tebaagala ekireetera abakyala okwetamwa okwegatta nabo.\n7 Ebirowoozo oba situleesi. Omukazi asobola okugaana okwegatta olw’embeera gy’alimu. Jjukira nti okunyumya akaboozi, ebirowoozo birina okubeera ebitebenkevu olwo n’alyoka anyumirwa kyakola era ssinga omukazi abeera n’ebimutawaanya ku mutwe, kyangu okwetamwa akaboozi wadde omuntu we abeera amwagala.\n8 Sitayiro y’omusajja gy’akozesa. Omukazi ayinza okubeera nga ekyamazima yandibadde yeetaaga okwegatta kyokka ng’akakodyo omusajja k’akozesa omukazi takaagala. Kino kimuleetera okwetamwa ebyokwegatta.\n9 Obunene bw’omusajja. Omukyala asobola okufuna omusajja ng’amwagala n’asalawo n’agumira byonna ebimuliko. Okugeza, omusajja bw’aba munene mu sayizi omukazi ayinza obutamusuulawo naye n’asalawo yeegatte naye ennaku nga nnya mu wiiki nga ky’ajja okusobola era ssinga omusajja akivaako n’amukaka okwegatta olunaku lwe batalina kwegatta kiba kikyamu.\n10 Abasajja abatamanyi kuteekateeka bakazi. Omukazi okwegatta kirina kuviira ddala mu bwongo olwo n’ebitundu ebikozesebwa okwegatta ne bifuna obubaka era ne bibeera nga birindirira.\nEra kino kibaawo ssinga omusajja abeera tatutte budde n’ateekateeka bulungi omukyala, kyangu omukyala obutanyumirwa ky’akola oluusi n’okufuna ebizibu ng’amabwa mu bukyala.\nNoolwekyo abasajja abafubutukira abakazi nabo babaviirako okwetamwa okwegatta.\nBy’olina okussaako essira ng’onoonya omukazi mu kisenge


Bukedde Online - Ekitongole ekisanyusa ekyaleetanga essanyu mu Lubiri kyadda wa!\nEkitongole ekisanyusa ekyaleetanga essanyu mu Lubiri kyadda wa!\nEkkanisa ekozesa etya olukujjukujju okwezza ennyumba y'omukadde gy'ebadde epangisa emyaka 10!\nEnva endiirwa ziyamba okutangira endwadde ...\nOlubiri kyabanga kiwummuliro, nga buli awulira nti awuubadde ng'awuubayo ku lubu lw'ekigere n’anywamu ku twenge n'okuzina.\nAmadinda ne mu Lubiri gaabangayo\nNGA tujjukira Amatikkira ga Kabaka Ronald Muwenda Mutebi II ag’omulundi ogwa 23, Bukedde buli lunaku afulumya emboozi ku matikkira gano.\nLeero VIVIEN NAKITENDE alaze essanyu eryabanga mu Lubiri ne kaweefube akolebwa okulizzaawo. MU Lubiri lwa Kabaka edda lyabanga ssanyu jjereere!\nNg’ebyokunywa n'okulya ttomooni, ebivuga byavuganga okukeesa obudde awatali kusalako ng’eno abazinyi bwe banyeenya ku galibenjole.\nOmutaka Lawrence Kyoloobi, Ssaabagabo w'omuluka gw'e Kabowa agamba; Kitange omugenzi Gabriel Kizito yali muyimbi mu Lubiri.\nYe yayimbanga, "Mu ntuuti mw’alamulira" lwe yayimba nga bamaze okuzimba Bulange eya kalina ng'ategeeza nti Muteesa alamulira waggulu mu kalina!\nAmazina bwegati leero ge gazinibwa mu Lubiri.\nAmasaza gaakiikanga Embuga okuleeta amakula, ebikozesebwa omuli emmere, ennyama, omwenge era baabireetanga mu mpalo era nga tebiggwa mbuga.\nMu Lubiri waabangayo ebitongole ebisanyusa Kabaka, bino byabanga bya bagoma, abadingidi, abalere, abakondeere. Abantu abaasinganga okuba mu bitongole bino beebo abaayitibwa abasiige ba Kabaka era ebivuga bino byalaganga essanyu ekitegeeza nti Kabaka mw’ali mulamu.\nBano baabeeranga mu Lubiri nga tebavaamu, ng'omulimu gwabwe gwa kusanyusa Kabaka n’abagenyi be.\nOlw'okuba ebivuga tebyasirikanga kwe kwava n'enjogera egamba nti; "Ofuuwa lumoonyere ng'olwa Ssuuna" Waabangawo amazina Amaggunju agazinibwa Aboobutiko, gano gaazinibwanga nga Kabaka anaatambula nga ge gamukulembera era Omuggunju yabanga wa ku Kiwu.\nEbitongole bino ebisanyusa baayimbanga ennyimba ezirimu obubaka obuwaana n'okulabula Kabaka ssaako okumutegeeza ebigenda mu maaso mu baami be n’ennyimba ez'abalongo. Ebivuga ebirala kuliko enseege n’entongooli.\nAbadongo bano babeeranga balanzi mu nnyimba zaabwe, nga bwe wabaawo ensobi yonna eyakoleddwa ebweru, obubaka nga babuyisa mu luyimba. Omutaka Abubakar Kamukamu Kiryowa Mpiima ow'e Kitebi eyali mukwnao gwa Sir Edward Muteesa agamba: Abaamasaza baagabulanga Embuga n'okuleeta amakula naye ssinga waabangawo essaza erigabudde obubi ng'abadongo baliyimbamu oluyimba.\nEra Ssaabasajja bwe yalambulanga awantu ne bamusibirira ebintu ne wabaawo ababibulankanya era ng'abadongo bwe bakiraba nga bayimba nti; "Ayi Beene, basajja bo ab'e gindi… baakuwadde ebbuzi ezzito walirabye? ate ente nayo wagirabye ate enseera n'empanga?" nga bagenda bakoona ku buli kimu ekyamuweereddwa. Waaliwo abayimbi nga Zakaliya Kasasa eyali omudingidi.\nOno yayimbanga nnyo ku makula g’omu Lubiri mpozzi n'ennyimba eziwaana Omutanda. Ye yayimba, "Gwe njagala owange alina amaaso, alina enviiri nviiri Bulange" , n’ayimba "Omulungi kulabako" nga zonna ziwaana Ssekabaka Muteesa II.\nVictoria Nassuuna agamba nti wa myaka112, mutuuze w’e Kabowa mu Ssembule A; Ebiseera byange eby’obuwala nakulira mu Lubiri lwa Ssekabaka Daudi Chwa e Munyonyo era nze omu ku baakola emirimu ku mikolo gy’amazaalibwa ge aga 1938.\nEdda Olubiri lwalimu essanyu lingi, nga waliwo okunywa, okulya okusanyuka, okuzina amazina anti eηηoma zaasiibanga zivuga ate ne zisula nga zivuga ng’abazinyi n’abayimbi babeerawo obudde bwonna.\nKitange omugenzi Stephen Ssozi yali mupunta wa Ssekabaka Daudi Chwa II ate mmange Zabeth Nanyonga Kateeteeyi yali muzinyi mu Lubiri era y’omu ku baasanyusanga Ssekabaka Daudi Chwa II.\nEbiseera ebyo nzijukira mu Lubiri waaliwo omuyimbi ow’erinnya Juma Nattyole eyateranga okuyimba ennyimba nga waliwo n’abazinyi bangi ddala omwali ne mmange Kateeteeyi. Abazinyi n’abadongo abaabeeranga mu Lubiri baayitibwnaga “Abasiige”. Nattyole nga tayimba aweneenya mbwa!\nOlumu yawaana Omutanda n’ayimba ne ku mmange nti, “Kateeteeyi agenda kunzisa omwoyo!” okulaga nti Kabaka Daudi Chwa ne Kateeteeyi gubasaza mu kabu!\nPolof. John Ssempeke, asomesa ebivuga by’ekinnansi ku ttendekero e Kyambogo anyumya; Kitange omugenzi Dr. Albert Ssempeke yali mulere mu Lubiri lwa Ssekabaka Miteesa II ne kitange omuto ayitibwa Ludoriko Sserwanga, wadde nze ku mirembe gya Muteesa saasobola kukuba bivuga naye nabangayo nga ndaba taata abikuba era Olubiri lwanyumanga nnyo.\nKitange yaleka atandiseewo ekibiina ky'ebivuga by'ekinnansi ekiyitibwa "Abooluganda Kwagalana" kye yatandikawo mu 1955 nga kya bivuga bya kinnansi ekyasanyusanga Kabaka era kati nze nkiddukanya ne muto wange Albert Bisaso.\nBeene bwe yabanga anaalabika nga bakuba emigudo mu kifo ky'enduulu nga gwe gumwaniriza nga gino gye giraga nti Kabaka mu Lubiri mw’ali.\nOmugudo ziba hhoma ssatu ezikubibwa ennyo omulundi ogumu okulanga nti Kabaka atuuse. Ekitongole kino ekisanyusa kyakulirwanga Omutaka Kawuula akuuma Mujaguzo.\nEnsanyusa ya Ssaabasajja ennaku zino ebulamu obuwangwa kuba ebivuga ebyakozesebwanga luli byonna byali bya buwangwa era nga binyuma. Dennis Walusimbi, minisita w’ebyobuwangwa, ennono n'obulambuzi mu gavumenti y'e Mmengo agamba; Ebitongole ebisanyusa byasaanawo mu 1966 nga Obote aggyeewo Obwakabaka naye obuganda bugenda bukula n'okulongooka, waliwo ebimu ebigenda bikyukamu naye tusaanye tumanye nti ennono yo tekyuka.\nOmugoma ng’asanyusa Ssaabasajja.\nObuzibu tuyingiddemu okukopperera kw'eddiini n'awamanga amalala nabyo bikyusizza ennono yaffe ne bitutabula okutuggya ku mulamwa naye tukola ekisoboka okubizza.\nBuli kitiibwa kyabanga mu Lubiri, ng’ehhoma emirere n'ebivuga byonna ebiganda bisula bivugira mu Lubiri.\nBino byonna tugenda kubizzaawo era Obuganda bubeere bugumu tuli mu nteekateeka ekungaanya ebivuga bino nga bwe byabanga era ku Matikkira g'omulundi guno Abaganda bagenda kulaba ebimu ku bintu bino.\nAmatikkira gano y’egenda okuba entandikwa y'okuzzaawo byonna ebyali bizaaye mu 1966 lwakuba bitwala akaseera naye nga byonna bigenda kuddawo.\nTunoonya abantu abamu ku baakubanga ebivuga bino babeeko abalala be batendeka olwo Embiri zonna ziddemu okunyuma nga bwe kyalinga edda.” Olina ky’okoze okukulaakulanya Obuganda? Oyagala okuyozaayoza Ssaabasajja n’okulaga eggwanga by’okola? Kuba essimu 0772490642\nAba Yellow Power baagala Kasule Lumumba alekulire\nBamuvugisizza eggaali ng'ali bukunya lwa kubba bizigo\n'Poliisi ekwate abawala abaasembye okubeera ne baze'


Bukedde Online - Kabaka akwasizza abazannyi ba Bulemeezi amayinja ag'omuwendo ng'abayozaayoza okuwangula amasaza\nBeti Kamya akwasizza Amongi ofiisi n'alabu...\nKabaka ng'akwasa omukungu ejjinja ery'omuwendo\nSSAABASAJJA KABAKA alagidde abazannyi mu mpaka z'amasaza ga Buganda bakozese ettutumu lye bafunye mu mpaka zino okutuusa obubaka ku nsonga enkulu ezigasiza awamu abantu naddala eby'obulamu omuli n'okulwayisa obulwadde bwa siriimu.\nBino abyogeredde ku kisaawe ky'e Bamunanika mu disitulikiti y'e Luweero mu ssaza ly'e Bulemeezi ku mukolo kwagabulidde Bannabulemeezi n'okubakulisa okuwangula ekikopo ky'amasaza ga Buganda 2019 bwe baakuba Busiro ggoolo 1-0.\nTukung'aanye wano olwa leero okuyozayoza n'okusanyukirako Bannabulemeezi olw'okuwaangula empaka z'omupiira ogw'amasaza ga Buganda ez'omwaka oguwedde\nTubeebaza olw'okubeera abawanguzi mu mupiira ogwali ogw'okuvuganya okw'amaanyi ennyo. Mu ngeri y'emu twebaza ekitongole ky'e Mmengo ekivunanyizibwa ku mizannyo olw'entegeka y'emipiira ennungi.\nTwebaza abazanyi,abakulembeze ba ttiimu,abakulembeze b'essaza, Bannabyabufuzi nabo bonna abakwatira ku ttiimu y'essaza.\nObuwanguzi bwe mwatuukako ffenna tubwenyumirizaamu era tusanyuka nnyo okulaba nga buli mwaka, omutindo gw'empaka zino gwe yongera bweyongezi.\nEmpaka zino tuzitunulira ng'erimu ku makubo ag'okwegatta okw'abantu baffe era ettutumu abazanyi lye bafuna tubasaba nti balikozese okutuusa obubaka ku nsonga enkulu ez'obulamu bwaffe omuli n'okulwanyisa obulwadde bwa siriimu mu bavubuka\nTuyozaayoza era amasaza gonna agabadde mu kuvuganya okw'empaka eza 2019.\nNjagala okwebaza bonna abatuletedde amakulu n'abo abatusanyusiza era tubagaaliza okujaguza okw'emirembe. Mwebale nnyo mwebalire ddala.\nKATIKKIRO MAYIGA ASABYE BANNABULEMEEZI:\nMu kwogera kwe, Katikkiro wa Buganda Charles Peter Mayiga asabye abantu b'ekitundu kino okukuuma ettaka ly'Obwakabaka n'erya Kabaka erisangibwa mu kitundu kino kubanga balina omukisa nti Kabaka alina Olubiri mu kitundu kino n'olwekyo nga kibakakatako okukuuma Nnamunswa waabwe.\n"Omukolo guno gwakubeera n'amakulu nga ttimu esigadde n'amaanyi ne musobola okuddamu okuwangula ekikopo kino mpozzi nga mwagala Buddu ekibatwaleko," Mayiga bwatyo bweyasomooza Bannabulemeezi okuddamu okuwangula ekikopo ky'amasaza omwaka guno.\nKu mukolo guno Kabaka akwasizza ab'e Bulemeezi, ekikopo ekiwunde obulungi ng'ekirabo ky'ekijjukizo olw'obuwanguzi buno, n'akwasa buli muzanyi n'abakungu ba ttiimu y'e Bulemeezi ejjinja ery'omuwendo okuli obubaka obumuyozayoza olw'obuwanguzi bwe baatusa ku ssaza ly'e Bulemeezi.\nYe Minisita w'emizannyo mu Buganda, Henry Ssekabembe Kiberu ategezezza ng'omukolo guno bwegwongedde amaanyi mu mpaka z'amasaza ng'era bakwongera okulaba nga zidda ku ddaala eddala.\nKkangaawo Ronald Mulondo nga yatwala essaza ly'e Bulemeezi yebazizza Kabaka Mutebi II olw'okutumbula eby'emizannyo mu Buganda ng'atambulira mu buufu bwa bakadde be nga kitaawe Ssekabaka Muteesa II ku kisaawe ky'e Bamunanika weyasambiranga omupiira era n'awera okukulemberamu essaza lino okweddiza ekikopo kino.\nSsentebe wa disitulikiti y'e Luweero Ronald Ndawula yeyabadde Ssentebe w'omukolo guno era yebazizza bonna mu kitundu kino nga bakulemberwamu Minisita w'ebyenjigiriza ebyawaggulu Dr. JC Muyingo era nga ye mubaka wa Bamunanika mu Palamenti, eyawaayo ensimbi ezisukka obukadde butaano olw'okubakwatirako omukolo guno.\nKu mulundi guno n'abavujjirizi ba ttiimu y'e Bulemeezi nga bakulembeddwamu Gen. Salim Saleh, Charles Nsereko ne mukyala we Rose Namayanja Nsereko n'abalala, Kabaka abakwasizza amayinja agabeebaza olw'obuwagizi era Nsereko ne yeyama okwongera okuwagira ttiimu.\nOmukolo gwetabiddwako Bannaddiini okuli Omusumba w'e Kasana- Luweero Paul Ssemwogerere,Omulabirizi w'e Luweero, Eridadi Nsubuga,Ababaka ba palamenti okuva mu bitundu ebikola Bulemeezi okuli Lilian Nakate,Abraham Byandala, Sarah Najjuma ne Edward Ssembatya owa Katikamu South n'abaami ba Kabaka ku mitendera emirala gyonna.\nOkwongeza empooza kakodyo ka kugoba basuubuzi mu Park yard?


Bakaayanidde omulambo gwa taata wa Bobi Wine: Aziikwa Lwakuna\nKATONO omulambo gw’omugenzi Willington Jackson Ssentamu Kitaawe wa Bobi Wine, gulemera mu ddwaaliro e Mulago olwa batabani be abaagukaayanidde nga buli omu ayagala gusuleko ewuwe nga tegunnatwalibwa mu kyalo e Ggomba.\nOmugenzi Willington Jackson Ssentamu eyakazibwako erya Bulaaya, y’azaala abayimbi b’ekibiina kya Fire Base, Bobi Wine, Mickie Wine, Banjoman, Eddie Yawe (ali mu Afrigo) n’abalala.\nOmu ku Bannamwandu abasatu omugenzi b’alese, Alice Ssentamu, era nga y’abadde ajjanjaba omulwadde yatutegeezezza nti, Ssentamu yafudde ggulo ku Lwokubiri ku ssaawa ssatu ez’oku makya bwe yabadde aggyibwa e Kasangati gy’abadde abeera okumutwala mu ddwaaliro e Mulago alabe omusawo abadde amujjanjaba.\nSsaawa we zaaweredde omukaaga, abaana bangi ababeera e Kampala baabadde bamaze okukung’aanira ku kifo ekimanyiddwa nga Kamwokya Platform ekya, Fred Nyanzi eyakazibwako erya Chairman Nyanzi nga naye mutabani wa mugenzi.\nOlukiiko lw’ekika olutakkiriziddwaamu batali ba luganda, lwabadde lwa bbugumu ng’abaana abamu baagala be baba basuza omugenzi nga bagamba nti, abantu bangi abamanyi kitaabwe mu Kampala n’abamumanyidde ku baana be engeri gye bali basereebu era nabo bangi ate nga ne kitaabwe abadde afuuse sereebu.\nEkiteeso kyawakanyiziddwa Eddie Yawe n’atuuka n’okwekandagga n’ava mu lukiiko.\nBakkanyizza asule mu Kampala atwalibwe enkeera e Kanoni asuzibwe mu gamu ku maka ge kyokka ate nawo ne wavaawo okukukaayana ku maka ki gy’anaasula.\nAbasinga baabadde baagala asule ewa Bobi Wine e Magere kyokka nga waliwo abagamba nti eyo wala wajja kuzibuwalira abakungubazi ng’abamu baagala asule ewa Eddie Yawe.\nEbirala ku Mzee Sssentamu....\nKino bwe kyazzeemu enkalu ne wabaawo abateesa asule ku kifo kya Kamwokya Platform kubanga ettaka okuli ebizimbe bino n’ennyumba eyasookawo omu ku bakyalabe, Margaret Nalunkuuma azaala Mickie Wine, Eddie Yawe, Banjoman, Bobi Wine, Nyanzi n’abalala ye yabigula nga baagala naye afune omukisa okusuza ku bba (wadde yafa).\nKyokka kino Kojja w’abaana, George William Ssemukasa yakigaanye nti omusajja alina amaka agakyalimu abakyala abakyaliwo kiba kikyamu okusula mu kifo ekyo ate nga kati kyafuulibwa bbaala.\nBonna bakkirizza asuzibwe ewa Bobi Wine e Magere olwo Bobi n’avuga mmotoka ye ey’ekika kya Tundra agende ategeke wabula wano abaana abamu bazzeemu ne bakuba obukiiko obutonotono nga baagala omulambo gutwalibwe butereevu e Kanoni.\nBano nabo beetemyemu nga waliwo abaagala gutwalibwe mu maka amakulu ag’omugenzi agasangibwa ku kyalo Wasinda okumpi n’e Kanoni nga wano weewali n’ekiggya kyokka nga waliwo abaagala asuzibwe mu maka agasangibwa mu tawuni e Kanoni.\nNamwandu Alice naye oluvannyuma yabadde ayagala gutwalibwe ku kiggya abatuuze b’e Ggomba bagusuzeeko.\nE Wasinda we wali nnamwandu Alice abadde amujjanjaba ate e Kanoni mu tawuni wa nnamwandu Nantumbwe. Omulambo gwaggyiddwa mu ddwaaliro e Mulago ku ssaawa nga 12.00 ez’akawungeezi ne gutuuka e Magere mu maka ga Bobi Wine ku ssaawa nga 1.00 ey’ekiro.\nEbirala ebyakkaanyiziddwako okuzinziira ku Nyanzi kwe kuggya omulambo e Magere ku Lwokusatu guwummuzibweko ku Kamwokya Platform we gunaggyibwa ku ssaawa nnya ez’oku makya gutwalibwe mu Klezia ya Holy Trinity e Kamwokya n’oluvannyuma e Wasinda gukuumirwe olumbe ate guziikibwe ku Lwokuna ku ssaawa munaana.\nSsentamu yafudde sukaali n’ekifuba ku myaka 80 okusinziira ku mukoddomiwe, Ssemukasa eyategeezezza nti yazaalibwa 1935 e Bubuule mu Mawokota n’asenga e Kanoni Ggomba gy’abadde obulamu bwe bwonna ng’alinayo amaka asatu.


Bukedde Online - Owa bodaboda gwe baakuba ennyondo alojja\nEyatuga owa bodaboda asonze ku munene gw'a...\nMu 2017 Deogratiuos Mugeni ow'e Bweyogerere Kakajjo Zooni yasimattukira watono okuttibwa ababbi ba pikipiki. Baamukuba ennyondo ezisoba mu ttaano ku mutwe wabula ne yeerwanako n'abeesimattulako n'adduka, wabula pikipiki ne bagitwala.\nAttottola nti: Omusajja eyantuusa ku bino nnamusanga agudde ku kkubo nga yeefudde olumbe gwe lukubye wansi era ayagala obuyambi okuliraana ekikubo ekigenda mu Ggwaatiro Hospital e Bweyogerere era ne muyamba n'atuula ku pikipiki yange ne mutwala ku ddwaaliro oluvannyuma lw'okundaajanira.\nEssaawa zaali mu 5:00 ez'ekiro era omusajja bwe nnamutuusa ku ddwaaliro yansaba okumulindako ku ggeeti era munda yamalayo eddakiika nga 20 era nnali nsazeewo nsimbule hhende mmuleke kumbe ye yali alina waali nga alabika ambaza nze kye saamanyirawo.\nNnali nsimbula pikipiki yange nneeyongereyo, awo we yafulumira n'addamu okundaajanira nti, "Musajja munnange tondeka, obudde bugenze nnyamba ontuuse awaka nneme kunoonya bodaboda ndala". Yatuula ne tutambula nga bwe tunyumya era saalinamu kwekengera kwonna kubanga mu mboozi ze yali alaga nti muntumulamu talina buzibu bwonna.\nYatuuka n'okumbuuza nti, "Musajja munnange ng'okola kiro bulala, ggwe totya kufa; aba bodaboda nga babakuba ennyondo enkya n'eggulo? Namuddamu kimu nti munange Mukama y'akuuma kumbe ye yennyini ye yali ategese okummaliriza. Bwe nnamutuusa e Kireka twayambuka ku kikubo ky'e Kamuli nga bw'andagirira gye yali agamba gy'asula kumbe antwala mu kattiro kaabwe.\nBwe nnamutuusa ku Klezia ya St. Gonzaga we twawetera era nnavugako katono mu maaso we nasanga munne eyali alina ennyondo era tuba tunaatera okumutuukako, gwe nnali mpeese ky'ava antegeeza nti akoma mu maaso g'omusajja oyo.\nOlwayimirira, omusajja eyali ku kkubo n'anva emabega n'ankuba ennyondo ku mutwe ne ngwa wansi. Bankubirawo ennyondo awo wansi wabula ne nneekakaba ne nfubuttuka ne nneesogga ensiko era baagezaako okungoba wabula bwe baalaba mbuliddeyo, ne basimbula pikipiki ne babulawo.Okuva olwo pikipiki saddamu kugirabako.\nOluvannyuma neewalula ne nzira ku kkubo nsobole okufuna obujjanjabi, era abaserikale abaali bakola ku mulimu gw'okulawuna be bansanga nga nvaamu omusaayi omuyitirivu ne bantwala mu ddwaaliro lya Ggwaatiro we nnaggya omusajja era eyo gye nnafunira obujjanjabi.\nKati nnasigaza nkovuekyo kyama kye. Yazzeemu n'akikkaatiriza nti abadde asinga kukolagana ne munne ‘Young Mulo' ng'ono yattibwa e Makindye gye baali bagenze okubba pikipiki kyokka kyo ekitongole kya CMI eky'okutta Young Mulo kibiwakanya nga kirumiriza nti kyamukutte kimulina.\nBino byonna Mugisha obwedda abyogera ng'alina akamwenyumwenyu ku matama ng'alaga nti tewali kye bayinza kumukolako kubanga eby'okumusiba yabimanyiira. Mugisha yakwatibwa ku Lwokubiri mu Ndeeba mu Nsiike Zooni nga yeekukumye mu kazigo ne banne abalala be yabadde nabo.\nAbatuuze be baatemezza ku poliisi y'e Katwe nga bwe waliwo omuvubuka eyalabikira mu katambi nga batta owa bodaboda Derick Mulindwa ng'ali ne munne amanyiddwa nga Young Mulo.\nEnsonda okuva ku poliisi y'e Katwe zaategeezezza nti okuva mu June baakafuna emirambo gy'abavuzi ba bodaboda be bakubye enyondo 12, ng'eyasembyeyo yabadde talina bimwogerako. Omulambo gwe baagusanze mabega w'essomero lya Kibuye Primary School e Makindye ng'omusango guli ku fayiro nnamba SD: 59/03/07/2019.\nMugisha yakwatiddwa ne banne okuli; Bob Mubale, Majidu Bandeho nga bakuumirwa ku poliisi y'e Nateete oluvannyuma lw'okubaawula ku Mugisha. Oluvannyuma lw'abaserikale okutwala Mugisha mu kifo we battira aba bodaboda, poliisi yakoze ekikwekweto n'eyoola bamakanika okumpi n'ekizimbe kya Muganzirwazza abawera 12.\nObudde bw'emisana Mugisha abadde yeefuula alonda ebyuma bya sikulaapu mu bitundu by'e Kitebi, Mutundwe, Wankulukuku naye ng'obudde bwe buziba ng'akwatagana ne banne nga batandika okubba. Poliisi eyogedde Omwogezi wa poliisi mu Kampala n'emiriraano Patrick Onyango yagambye nti ku poliisi e Katwe Mugisha ne banne balinayo fayiro z'emisango 4 nga gyonna gyekuusa kukukuba abavuzi ba bodaboda ne babatwalako pikipiki zaabwe.Poliisi ya Old Kampala erina fayiro emu ng'eno ye y'okutta Derrick Mulindwa.\nYagambye nti buli muntu gwe bakuba poliisi yaggulawo fayiro ey'enjawulo nga bwe banaamaliriza okugenda mu bifo eby'enjawulo Mugisha waakutwalibwa ku poliisi ya Old Kampala nayo ekole okunoonyereza era emutwale e Kakeeka we battira Mulindwa.\nYategeezezza nti era balinze abaserikale okuva ku poliisi y'e Mityana nabo bakole okunoonyereza ku pikipiki ezabbibwa mu kitundu kino oluvannyuma Mugisha atwalibwe ew'omusawo amwekebejje okuzuula oba ali mu mbeera ennungi mu bwongo nga tebannamuvunaana.\nBuli wa bodaboda gwe tubadde tutta olugoye nga tulutwala ew'omusamize n'asiba omusango - Young Mulo


Bukedde Online - Abali awafunda mulunde ente z’omu biyumba\nOkusiiba tuleme kukwesigamya ku butyala mmere...\nZainah Nampijja (ku kkono) ng’asomesa abalunzi engeri y’okulisaamu ente ne bagifunamu amata nga mangi.\nABANTU okuba nga bakyalemedde mu bwavu kivudde ku ndowooza zaabwe ezijjudde obugayaavu nga buli kintu tukitunuulira ng’ekitasoboka kubaawo ate ne balemwa n’okwegomba abo abalina bye bakoze wabula ne basigaza kintu kimu kwekubagiza.\nEbigambo ebyo byayogeddwa Dr. Jolly Kabirizi, omukugu mu kunoonyereza ku byobulimi n’obulunzi bwe yabadde ategese omusomo gw’okubangula abalunzi ku ngeri gye basobola okulunda ente z’omu biyumba naddala mu bifo ebifunda oba mu bifo ebiri mu bibuga.\nOmusomo guno gwayindidde Sseguku ku luguudo lw’e Ntebbe mu ggombolola y’e Makindye ku ffaamu ya Dr. Jolly Kabirizi eyitibwa Kyakuwa Farm nga yatandikibwawo mu 1990. Kuliko ente z’amata, enkoko, ebyennyanja ebirimibwa mu bipipa, n’okukolerako omuddo ogw’ebisolo ogw’enjawulo.Omusomo guno gwabaddewo ku lunaku lw’abakyala nga gwe mulundi ogwabadde ogwokubiri okutegekebwa nga gwasooka kubaawo mwaka guwedde.\nDr. Kabirizi yagambye nti, ensonga lwaki ntegeka omusomo bweguti ku lunaku lw’abakyala njagala abakyala bandabireko ate n’okwongera okubaagazisa okukola baveemu omutima ogw’obugayaavu. Njgala baleme kulowooza nti buli kimu balina kukifuna kuva mu baami baabwe nga ne bw’oba osigala waka osobola okweyambisa awantu awatono w’olina n’obaako ebintu by’okolerawo ate n’ofunamu ssente ne zibayamba okwongera okwekulaakulanya nga famire.\nY’OLINA OKUGOBERERA NG’OGENDA KULUNDA ENTE Z’OMU BIYUMBA EWAFUNDA\nDr. Kabirizi agamba nti; 1. Bw’oba tonnatandika kulunda nte zino sooka ofeeyo ku bukuumi bw’awaka woogenda okuzirundira kubanga ente zino zigula ssente nnyingi ssinga tosooka kuteeka bukuumi mu kifo kyo, kyangu okuzikubbako n’ofiirwa ssente ate n’eby’okulunda ne bikutama.\n2. Lunda ente nga zigya mu kifo kyolina, bw’oba w’olina wasobola kugendawo nte bbiri z’oba olunda so sikuteekawo nte nnyingi nga tezirina we zeeyagalira kubanga ente terina njawulo n’abantu noolwekyo eba yeetaaga awantu wesobola okweyagalira obulungi.\n3. Zimba ekiyumba nga kiriko ebifo eby’enjawulo ente by’erina okukozesa okugeza okusula awamu n’okuliira.\n4. Fuba okulowooleza obusa n’omusulo awantu we bisobola okugenda nga tebijja kukola bucaafu ate bunyigirize abantu abakuliraanye era fuba okulaba nga faamu yo tebaako nsowera zitaataaganya baliraanwa bo.\n5. Sooka omanye ebyokulya by’ente we bigenda okuva kuba bw’omaliriza okugiteeka mu kiyumba tekyetaagisa nte kuleekanira bantu bakuliraanye kubanga olwo ob’ogenda kutondawo embeera etali nnungi wakati wo ne bano\nEkiyumba ekiri ku mutindo omulungi ekisobola okubeeramu ente n’ekuwa bulungi ky’oyagala kirina okubaamu obusenge nga bulimu obutto ente kw’esula oba essubi wansi, ente erina okuba ne wetambulira okufuna omu-sana, w’ewummulirako ssinga eba ekooye okuyimirira oba okulya, ekiyumba kirina okubaako ente mw’eriira ate ne mw’enywera amazzi waakiri buli lunaku ebidomola by’amazzi bisatu n’okusingawo.\nl Ekiyumba kirina okuteekebwako ekifo ewakamirwa nga kyanjawulo n’ebifo biri ebirala, obuyana webusula, teekako ekifo w’ofuuyirira ng’osobola n’okweyambisaawo ng’ogiwa obujjanjabo obutali bumu. l Ebimu ku by’otasobola kubuusa maaso ng’ozimba ekiyumba ye sitoowa w’otereka ebintu byonna by’okozesa nga n’omuddo osobola okuguterekawo n’ekinnya w’oteeka obusa n’omusulo we gugenda. By’ofunamu ssente ng’olun ze ente\nDr. kabirizi ayongera n’agamba nti, bw’olunda ente ofunamu ebintu bingi ng’ekisooka ofuna amata bw’oba ogirabiridde bulungi buli lunaku osobola okukama liita 30 mu nte emu n’okusingawo.\nOfuna ssente mu nnyana ezikuze kubanga si buli nte ezaalibwa nti oba osobola okugirunda olw’ekifo ekifunda ky’okoleramu emirimu gyo, ate nga n’obusa n’omusulo obifuniramu ddala ssente nti bw’oba tobikozesezza kulima bintu bibyo obiguza abantu abalala ne bakuwaamu ssente. Abantu bajja n’obasomeseza ku faamu yo ne bakusasula ssente zonna z’oyagala.\nENGERI GY’OLIISA ENTE EY’AMATA\nZainah Nampijja okuva mu kibiina ky’abavubuka, twekembe e Sseguku nga kikola buli kika kya muddo ogulisibwa ente n’ebisolo ebirala. agamba nti, bw’oba osazeewo kulunda nte kugifunamu ssente ng’oyita mu mata, kola ekisoboka ogiriise buli kyetaagisa.\nEbintu ebisinga okuba ebikulu by’olina okweyambisa ng’oliisa ente okuwa amata mu bungi, amazzi kikulu era omulunzi yenna ente togipimira mazzi g’olina kugiwa kubanga enkulu omubiri gwayo ebitundu 50 ku 100 galina kuba mazzi ate bw’eba ng’ekyali nto ebitundu 70 oba 80 ku 100 gaba mazzi nga noolwekyo buli lw’efuna amazzi amangi omubiri guba gukola bulungi.\nEnte olina okugiwa ebiriisa nga birimu ebirungo ebizimba omubiri, ebirungo ebiwa omubiri amaanyi n’emmere ng’erimu vitamiini kiyambe omubiri okuba nga gutambulira wamu. Emmere erimu ebintu ebyo bw’ogiwa ente tesobola kulemwa kukuwa mata gawera waakiri bulilunaku liita 30.\nOsobola okulima kasooli n’omukungula kasita atandika okuleeta amata mu mpeke n’omutema n’omuwa ente ne zimulya, osobola okukaza omuddo n’ogukolamu ebibulooka ng’otabuddemu sukaali ggulu nabyo bikola bulungi n’ebirala.\nENGERI GY’OSO BOLA OKULIMA OMUDDO N’OFUNA SS ENTE\nVincent Lutwama akulira ekibiina kya Bavubuka Twekembe ekisangibwa e Sseguku yasomeseza ku ngeri y’okulima omuddo n’ogufunamu ssente. Bw’oba osimba omuddo ng’oyagala ogufunemu ssente ebintu bino wammanga bikulu;\nLonda ekika ky’omuddo ekisobola okugumira embeera okusinziira w’ogenda okugulimira.\n2. Obujimu bw’ettaka kikulu nnyo era bwe liba nga si ddungi kimala, ssooka oliwe ebiriisa naddala obusa omuddo gwo gusobole okuvaamu nga gwa mulembe ekimala. 3. Ekika ky’ensigo ky’osimba ssooka okigezese nga tonnasimba musiri gwonna, bw’ogezesa ensiko 100 n’otawezaako nsigo 70 zimeze omanya nti si nnungi era tezijja kukukolera.\n4. Manya obungi bw’ensigo bw’ogenda okusimba n’engeri gy’ogenda okuzisimbamu.\n5. ziwe amabanga okusinziira ku kika ky’ensigo ky’ogenda okusimba, bwe ziba nga tegusakaatira nga gukuze guwe amabanga matonotono ate bwe ziba nga zisakaatira teekawo amabanga nga gawerako. Bw’eba yiika nga gy’osimbye osobola okuteekamu ebijimusa ebya Nitrogen kkiro 50 -100 okusinziira ku ttaka nga bwe lifaanana, ebijimusa bino biteekemu oluvannyuma lw’okusima ekinnya nga tonnateekamu ndokwa oba nsigo gy’ogenda kusimba.\nBw’oba osimbye omuddo ng’oyagalako ensigo okusinga bw’olaba obunyonyi nga butandise okugugwamu buli kiseera olwo ng’omanya nti ensigo zikuze era ng’otandika okuzikungula ku bikolo, bw’omaliriza okuzaawula mu bisusunku zaanike zikale bulungi n’oluvannyuma zitereke mu kifo ekirungi obuwuka we butasobolera kuzitaataaganya. Ssente weeziri mu muddo Bw’okaza ensigo n’ozitunda ofunira ddala ssente mu balunzi ababa baagala okugulima, omuddo osobola okugukaza n’ogutunda era abalunzi bagugula. Osobola okukola bu bbagiya okuva mu muddo n’obupakinga mu kaveera n’obutundira mu kiro era n’ofuna ssente. Omuddo gukola ebijimusa ebyeyambisibwa mu kulima ebintu ebitali bimu


Museveni namubuusa temukyaddamu kumubba, Tonny Ssempijja yewanidde ku Balam - Watchdog Uganda\nMuseveni namubuusa temukyaddamu kumubba, Tonny Ssempijja yewanidde ku Balam\nin Entertainment, Luganda, National, News\nOMUTEGESI w’ebivvulu Tonny Ssempijja eyakazibwako erya (Tonny The Promoter) avuddeyo ne yeewanira ku mutegesi munne ow’ebivvulu Balam Balugahare, nga bwe yamubuuka edda era naabuusa ne Pulezidenti Museveni, gwayogeddeko nti Balam amaze ebbanga nga amujjako ensimbi nga yerimbise mu kuyamba abayimbi.\nSsempijja agamba nti Balam talina ky’asobola kuyamba bayimbi mu ggwanga okujjako okubalemesa buli kye bakola nga tayagala bafune nsimbi, olw’okuba ayagala yekka yaaba omugagga olwo asigale nga akozesa abayimbi nga bwayagala.\n“Nze Ssempijja nkooye Balam okunninyirira buli kaseera nga agamba nti sikyali mutegesi wa bivvulu, naye mutegeeza akimanye nti nze namusooka mu kintu kino nga teri yadde amumanyi era nga mwavu lunkupe, eyali tasobola yadde okwogera eri abantu.\nEra njagala mutegeeze bwaba abadde agenda ewa Pulezidenti Museveni najjayo ensimbi z’abayimbi, kati kye kiseera alekere awo kuba muzeeyi namubuusizza ne mulaga nti Balamu tayagala muyimbi yenna kumusemberera, kubanga ye ne Bebe Cool babadde bamufudde lusuku okumujjangako ensimbi nga bamulimba nti zigenda kukola ku nsonga z’abayimbi.” Ssempijja bwe yategezezza.\nOkwogera bino abadde ayanukula ku mbeera eriwo wakati w’abategesi b’ebivvulu nga balwanagana olw’ensimbi ezisoba mu kawumbi Pulezidenti Museveni z’eyabawa ku ntandikwa y’omwaka, ezaali ez’okubaliyirira oluvanyuma lwa Poliisi okusazaamu ebivvulu bye baali bategese ku Ssekukkulu n’ekulusooka omwaka, ebyali eby’okwetabwamu Omuyimbi Bobi Wine.\nNga wano wewaava obutakkaanya nga ekiwayi ky’abategesi abaakulemberwamu Balam bagamba nti Tonny yabba ensimbi ku banne abakosebwa embeera y’okusazaamu ebivvulu.\nWabula Ssempijja agamba nti kituufu basisinkana Pulezidenti era ne bamukaabira ennaku gye baali bayitamu oluvanyuma kwe bivvulu byabwe okusazibwamu, era naabategeeza nti yali wakutunda ku ndaawo ze zalunda abasasulire kubanga abasinga baali mu mabanja okuva gye beewola, era naye kye yakola, bonna naabasasula.\nAgamba nti mu kiseera ekyo Balamu ne banne baali tebalinaayo kivvulu kyonna, era nga talaba nsonga lwaki abawa ku nsimbi ze yali afunye okuva ew’omukulembeze w’eGgwanga kubanga zaali zaabo bokka abaategeka ebivvulu Bobi wine gye yali asuubirwa okuyimba.\n“Balamu abadde amanyi ye waakabi yekka atuuka ew’omukulu, era nga alinyirira buli muyimbi eyeekuusa ku bakulu nga Gen. Saleh kati bonna bamubuuse kubanga abadde afera bufezi ate nga byajjayo ku lwaffe tabituusa.\nMuzeeyi namaze dda n’okumutegeeza ku nsonga z’abakanyama era nabo agenda kubawa beekulakulanye kubanga twakkaanya emmundu zive mu bivvulu nga bakanyama b’ebagendanga okukola mu bantu wakati mu bivvulu okusinga ab’ebyokwerinda abalina emmundu.” Ssempijja bwe yagambye.\nVIDEO: Kulambiro residents up in the arms over poor road


PULEZIDENTI Museveni agambye nti abantu nga Brig. Muhoozi Kainerugaba okuweereza mu UPDF, kirabo okuva eri Katonda kubanga amagye yagayingira olwa mwoyogwaggwanga sso si kufunamu nsimbi.\nGen. Museveni yategeezezza nti mutabani we yayita mu mitendera emituufu okuyingira amagye, teyayita mu kamooli nga Col. Kiiza Besigye bwe yawandiise mu mboozi eyafulumidde mu lupapula\nolumu n'agamba nti kyandibadde kya buswavu omwana akulidde mu bulamu obw'amagye obuteegomba kugaweererezaamu.\nBino biri mu kiwandiiko nnamutaayika Pulezidenti kye yafulumizza eggulo ng'ayanukula Col. Besigye ku magye ga UPDF, Muhoozi, ne NRM mu myaka 27 egiyise. Pulezidenti era yakoonye ne ku bigambibwa nti amagye gakyayinza okuwamba singa bannabyabufuzi balemwa okwefuga.\nKYABULIMBA AMAGYE OKUWAMBA\nMuseveni yategeezezza nti talina biseera bya kwonoona kwanukula bibooziboozi bye yagambye nti bifumbibwafumbibwa abalabe ba Uganda ne NRM nga bawa ekifaananyi nti waliwo omutawaana.\n“Mbadde ndaba katemba agenda mu maaso ku byogerwa nti amagye gateekateeka kuwamba ne nsalawo obutabaako kye nnyanukula olw'ensonga bbiri; esooka obwo bulimba obusaasaanyizibwa emikutu gy'amawulire, ekyokubiri saagala balabe ba Uganda kutuggya ku mulamwa okulekerera ebintu eby'omugaso okudda ku bintu ebitaliimu nsa.\nE Kyankwanzi awagambibwa nti gye nnayogerera eby'amagye okuwamba, Museveni yategeezezza nti bannamawulire bakkirizibwa mu kuggulawo olukung'aana luno olwatuula okuva nga Juanury 11 okutuusa nga January 18, 2013, n'agamba nti ebirala ebyateesebwa\nLwaki Museveni ayambala yunifoomu y'amagye ate nga yawummula?\nNg'omuduumizi w'amagye ow'oku ntikko, Museveni yagambye ateekwa okwambala ekyambalo ky'amagye wadde yagawummula n'agamba nti bw’atandibadde munnamagye eyagawummula, ekifo kino kimusobozesa okwambala yunifoomu y'amagye ey'emikolo.\n“Abaaliwo mu biseera ebyo munnajjukira nti abagenzi Kenyatta, Obote ne Nyerere baayambalanga\nyunifoomu z'amagye ez'emikolo. Nze mu kifo ky'okwambala yunifoomu ey'emikolo, nnettanira kwambala yunifoomu yange eya kiragala gye nnayambalanga mu ntalo ze nnalwana mu 1971-79 ne 1981-86 wamu n'endala,” bwe yagambye.\nYagasseeko nti yalayizibwa nga Pulezidenti wa Uganda nga January 29, 1986 ku madaala ga Palamenti ng'ali mu yunifoomu ye eya kiragala n'agamba nti oluusi ayambala ne yunifoomu ey'ebibomboola kasita eba ng'etungiddwa bulungi.\nYagambye nti olaba ng'Abaseveni abaalwana mu Ssematalo nabo bakyayambala yunifoomu ezaabaweebwa amagye ga Bungereza mu 1946 nga Ssematalo akomekkerezeddwa n'abuuza lwaki omuntu kyandiyisiddwa bubi olw'ekyo.\n'MUHOOZI MWOYO GWA GGWANGA'\nMuseveni yagambye nti Muhoozi bwe yatuula S.6, mu luwummula yasaba akkirizibwe ne mikwano gye okutendekebwa mu by'amagye era ye ng'omuzadde yakisanyukira kubanga omwana oyo yazaalibwa mu magye, akulidde mu magye kyandibadde kibi obuteegomba kuweereza mu magye.\n“Abavubuka abasalawo okuyingira amagye olw'obwamwoyo gwa ggwanga sso si okugukola ng'omulimu ogw'okufuna ensimbi babeera kirabo okuva ewa Katonda eri UPDF,” Museveni bwe yategeezezza.\nYannyonnyodde nti Muhoozi bwe yamala ddiguli ye okuva mu Yunivasite y'e Nottingham mu Bungereza yasaba n'ayingira amagye mu butongole okutuukiriza ekirooto kye.\nMuseveni yeebuzizza lwaki Munnayuganda yenna alumirirwa eggwanga yandibadde ayisibwa bubi omwana ng'oyo okuyingira amagye.\n“Mutabani wange bw'aba talina kye yegomba mu kuweereza mu magye okulwanirira ensi ye nga nze emyaka gyange egy'obukulu gye mbadde nnwanirira eggwanga kiba kitegeeza nti gigenda kufa ttogge,” Museveni bwe yagambye.\nYagambye nti Muhoozi abeera kwesamba magye olwo abaana ba Bannayuganda abalala bandisobodde batya okwegomba amagye.\nMuseveni yagambye nti Muhoozi okuyingira amagye kirungi kubanga kisirikiriza abavubuka okugayingira.\nKu butendeke bwa Muhoozi, Museveni yagambye nti Dr. Besigye ng'eyaliko mu bifo eby'obuvunaanyizibwa mu UPDF akimanyi nti waliwo enkola eyassibwawo buli munnamagye okusobola okulinnyisibwa amadaala nga bayita mu kwongera okutendekebwa n'okusoma.\n“Abo ba Besigye we baabeerera mu magye, kyali kigendererwa kya UPDF okbasindika okutendekebwa munda n'ebweru w'eggwanga kyokka abasinga kw'abo tebaagenda kutendekebwa era Dr. Besigye amanyi ensonga ezaabagaana.\nMuseveni yagambye nti Gen. Salim Saleh ne Gen, Tumwine basiniya ku Gen. Aronda wadde nga ye muduumizi wa UPDF ky’ava abakubira saluti.\n'SALEH NNAMUWUMMUZA LWA TTAMMIIRO’\nKu Saleh, Museveni yagambye nti ye yaduumira entalo e Masindi, Kabamba, Mubende, Katonga, Masaka, Mbarara ne Kampala, NRA n'ewamba emmundu mpitirivu n'okusesebbula omulabe n'agamba nti Saleh bwe yatandika ettamiiro n'amugoba mu magye okutuusa lwe yeddako\n“Okulwana entalo, si muniino, ekyo Dr. Besigye ateekwa okukimanya,” Museveni bwe yagambye.\nAlumbye Besigye ku byenfuna\nMuseveni yagambye nti kyabadde kikyamu Dr. Besigye okutegeeza nti NRM eremeddwa okutuukiriza ennyingo eyokutaano mu nnyingo ekkumi eza NRM ey'okuzimba ebyenfuna\nMuseveni yagambye nti kituufu NRM tennaggusa lugendo olw'okukyusakyuusa ebyenfuna by'eggwanga nga bwe yali ateekeddwa olw'ensonga ez'enjawulo naddala olwa Bannabyabufuzi abasekeerera gavumenti era abasing baasooka kwerimbika mu NRM oluvannyuma ne\nWabula yagambye nti waliwo bingi ebituukiddwaako okuva mu 1986 omuli eby'amakolero, okulwanyisa amagendo, eby'obuzimbi, n'awa emiwendo nga bwe gizze gikyukakyuka.\nNsonga ki ezaatwaza ababaka ba palamenti e kyankwanzi ?\nMuseveni yagambye nti ekibuuzo ekyo teyandikisuubidde mu Besigye eyaliko Ssaabalung'amya ow'ebyobufuzi mu NRM.\nYagambye nti kirabika Besigye yeerabidde nti emisomo gy'ebyobufuzi ne chakamchaka gye gyayamba okuwa abantu ba bulijjo omusingi n'obuvumu okutegeera embeera NRM gye yayitamu mu nsiko omuli, enjala, endwadde, n'obuzibu obulala.\nYagambye abantu ba bulijjo ng'ababaka ba Palamenti okwambala yunifoomu y'amagye mu ngeri ekkirizibwa ng'e Kyakwanzi kirungi kubanga kissaawo enkolagana wakati waabwe n'amagye era bongera okutegeera engeri amagye gye gakolamu.


Wycliff Kiyingi:Omuwandiisi w’emizanyo gy’Oluganda – ababaka\nHome Topic Wycliff Kiyingi:Omuwandiisi w’emizanyo gy’Oluganda\nWycliff Kiyingi:Omuwandiisi w’emizanyo gy’Oluganda\nHome › Forums › Culture, Edutainment and Pure Fun › Ebitabo / Books › Wycliff Kiyingi:Omuwandiisi w’emizanyo gy’Oluganda\nAugust 22, 2010 at 11:29 am #18636\nWycliff Kiyingi: Omuwandiisi w’emizannyo gy’Oluganda atannafuna amwenkana\nENJOGERA egamba nti ataakulaba y’akugaya, etuukira bulungi ku muwandiisi w’emizannyo, Wycliff Kiyingi, 81 mu kiseera kino alabika ng’agonze olw’obukosefu. Atawaanyizibwa obulwadde bwa puleesa obumutambuza ng’akema.\nKiyingi ayatiikiridde nnyo mu kuwandiika emizannyo okuva mu myaka gya 1950 okutuusa leero.\nObulamu bwe abwogerako bw’ati:\n“Nazaalibwa nga December 29, 1929 mu maka g’omugenzi Anesiti ne Esineemu Kaggwe e Bukeerere. Okuva obuto nanyumirwanga Obugero bw’omu Bayibuli era bwe twazannyangamu obuzannyo obutali bumu mu masomero aga wansi.\nLumu mu 1940, kitange yantwala mu kwolesa kw’essomero erimu kwe nazibukira amaaso.\nAbayizi baazannya omuzannyo ku bulamu obwa bulijjo ne mmanya nti abantu basobola okuzannya ku nsonga endala yonna. Wano we nafunira ekinyegenyege ne mpandiika omuzannyo gwange ogwasooka gwe natuuma ‘Pio Mberenge Kaamulali’.\nGwali gukwata ku Ssemaka eyalina abakazi abangi kyokka n’asigala nga tagwa kusoma kwa Klezia okwa buli Ssande. Lumu Omusosodooti yamutuuza n’amutegeeza ng’embeera eno bwe yali eyolekedde okumusubya eggulu.\nMberenge olw’okutya okusubwa eggulu, yagoba bakyala be bonna n’alekawo omu.Wabula yayita mu buzibu bw’otolabanga okutuukiriza kino. Embeera eno ye yali mu maka g’abasajja abasinga bwe gutyo omuzannyo ne gukwata abantu omubabiro.\nGavumenti y’abafuzi b’amatwale wano we yasinziira mu myaka gya 1950 n’ensaba okuwandiika emizannyo egy’ekika kino egyazannyibwanga ku Radio Uganda. Kino kyannyongera ettutumu oluvannyuma Gavana, Sir Andrew Cohen yampa sikaala ne ng’enda e Bungereza mu Bristol University School of Drama ne nkuguka mu kuwandiika emizannyo gy’oku leediyo era namalayo emyaka ebiri.\nNagenda mu maaso ne mpandiika emizannyo egitali gimu omuli; Ku Muduuma kwe kwaffe, Ne buba enkya ne buba eggulo, Obwavu musolo, W’okuulira n’emirala.\nNasomera King’s college Buddo ne Makerere yunivasite kyokka e Makerere saamaliriza kuba nagwa okubala.\nNakolako nga maneja ku ssundiro ly’amafuta erya Shell era ng’omukung’aanya omukulu mu lupapula lw’amawulire olwa Uganda empya.’\nWabula Kiyingi avudde mu kuwandiika emizannyo ng’akukkulumira abantu b’agamba nti yabakwata ku mukono n’abayingiza mu mulimu guno kyokka ne bamaliriza nga bamukungula.\n“Abantu be mpita abange kati mbanyeenyeza mutwe olw’ebyo bye bantuusizzaako.\nBwe bandabye nga sikyesobola ne basekera mu kikonde. Entuuyo zange bamaze ebbanga nga kwe balya. Ensimbi ezandibadde ez’okunsasula olw’entuuyo zange bazibuliza mu kkubo nze ne nsigala nga nneekomba binkumu.\nKiyingi mufumbo, yazaala abaana bataano nga kati alinawo bana. Mukyalawe, Joan amaze naye emyaka 60 e Mutundwe – Kirinnyabigo.


OH NO! Omusajja myaka 30 akwattiddwa ng’ali mu kaboozi n’omuwala mu kkanisa, agugyeeyo nga guswakidde nga Golola – SMIO Mall\nOH NO! Omusajja myaka 30 akwattiddwa ng’ali mu kaboozi n’omuwala mu kkanisa, agugyeeyo nga guswakidde nga Golola\nPoliisi ekutte omusajja Ajibola Akindele myaka 30 ku misango gy’okusobya ku muwala myaka 20 mu kkanisa munda mu ssaza lya Ogun mu ggwanga lya Nigeria.\nOkusinzira kw’alipoota ya Poliisi, nga 16, omwezi guno Ogwokuna, 2022, maama yasindika muwala we okutimba ekkanisa, nga balinze okusaba kw’enkya ku Ssande nga 17, Ogwokuna, 2022.\nKu kkanisa, begatibwako abakyala abalala nga bazze okulongoosa ekkanisa munda wabula nga wayise eddakika 40, abakyala bonna bagenda, omuwala kwe kusigala mu kkanisa n’omusajja Akindele eyamutwalako nga bakyali mu kutimba.\nTax Operators Hike Fares Following Desiel Price Increase. See How Much You Have to Pay For you Route.\nMu ddakika ezo, omusajja yaggalawo emirwango gye kkanisa, kwe kusembera katuuti, omuwala bwe yali akyatimba era bwatyo namusobyako nga yakikolera mu ntebe katuuti.\nOmuwala wakati mu kulukusa amaziga, agamba nti yali akyali mberera, omusajja kwe kumusuubiza okumutta singa akuba enduulu era bwe yamala okumusobyako, yaddamu okumusuubiza okumutta singa ategezaako omuntu yenna.\nAjibola Akindele ali ku Poliisi\nOmuwala, yategeeza ku nnyina nga wayise eddakika 20 era amangu ddala, Poliisi yategezebwako kyokka okuva olwo, Akindele abadde aliira ku nsiko.\nWabula omuddumizi wa Poliisi mu kitundu ekyo, Abimbola Oyeyemin agamba nti Akindele akwattiddwa ku misango gy’okusobya ku muntu era essaawa yonna bamutwala mu kkooti.\nMungeri y’emu agumizza abatuuze okusigala nga bakakamu okwewala okutwalira amateeka mu ngalo nga basanyawo ennyumba y’omusajja.\nKu Poliisi, omusajja ono Akindele akkiriza emisango gy’okusobya ku mwana omuwala kwe kutegeeza nti sitaani, yali amulinye nga byonna bye yakola, teyali mu mbeera ze.\nAte Gavumenti mu ggwanga erya South Africa, efulumizza alipoota ku bantu abafudde nga kivudde ku mataba mu ssaza lye KwaZulu-Natal wiiki ewedde.\nAlipoota eraga nti abantu abafudde nga kivudde ku mataba, bavudde 448 okudda ku 435.\nAlipoota eraga nti abantu 4 abazuuliddwa nga bafu, battiddwa ate abantu 9 bafudde endwadde eza buligyo nga kigambibwa kyavudde mu kutya okwabaddewo.\nAmataba mu KwaZulu-Natal\nWadde kigambibwa abantu abasukka 40 bakyabuze, Poliisi n’amaggye, bakyagenda mu maaso n’okunoonya.\nGavumenti eri mu ntekateeka z’okuddamu okuzimba, enguudo, entindo, okuzimbira abantu amayumba ssaako n’okuzaawo amasomero agasigadde ku ttaka.\nMu kiseera kino, bangi ku batuuze abakozeddwa bafunye okuyambibwa omuli okuweebwa emmere, tenti okwebaka, ssaako n’okufuna ebyokwambala.\nEbirala ebifa mu ggwanga\nPrevious Previous post: ABASAJJA! Ssemaka akwattiddwa lubona ng’ali mu kaboozi n’omukozi w’awaka ng’omukyala agenze mu ddwaaliro kuzaala\nNext Next post: Angel exposes troubled ex-boyfriend Lwasa, with intent to have him re-arrested


Bukedde Online - Abateebi ba SC Villa bazitowa nga ndoddo\nAbateebi ba SC Villa bazitowa nga ndoddo\nDafara anyiigidde abaamubise\nPalamenti tesobola kugonjoola ndooliito za...\nEKITUNDU ya liigi ya FUFA ekyokubiri kyatandise okuzannyibwa ku Lwokutaano n’emipiira mukaaga. Liigi ebadde emaze emyezi ebiri ng’ewummudde olwa ttiimu y’eggwanga okuwetaba mu mpaka za CECAFA ne CHAN.\nURA FC 2-0 Masaka\nNtebe 1-1 BIDCO\nCRO 0-0 Kira Young\nSimba 0-0 Bright Stars\nWabula, ttiimu eziwera zaagenze okukomawo ng’omutindo gw’abazannyi baazo guli wansi ddala nga kino kyeyolekedde mu kuvumbeerera mu kisaawe.\nE Nakivubo, SC Villa yasiitaanye okuggya akabonero ku SOANA bwe yavudde emabega okuteeba ey’ekyankanyi.\nEnzannya ya ttiimu zombi yalaze ng’abazannyi b’enjuyi zombi bwe bali abakoowu era abazannyi obwedde bazitowa nga ndoddo za miti.\nVilla yafunye emikisa egiwera wabula olw’abazannyi obutaba ku ffoomu, kyabalemesezza okufuna ggoolo ey’obuwanguzi.\nFrancis Olaki ye yasoose okuteebera SOANA olwo Ronald Muganga n’ateeba ey’ekyenkanyi.\nTTIIMU 2 ZE ZIWANGUDDE:\nKu mipiira omukaaga egyazannyiddwa, ebiri gyokka gye gyavuddeko omuwanguzi. Emipiira ena, gyaggweeredde mu maliri nga ebiri ku gyo, temwabadde ggoolo.\nKino nakyo kyayongedde okulaga ng’abazannyi bwe bakyali abukoowu era nga n’obuzibu bw’abateebi bwe bweyongedde mu mupiira gwa Uganda. Ggoolo musanvu zokka ze zaateebeddwa nga ttiimu ttaano tezaateebye ggoolo.\nOWEN KASULE AZZEEMU OKWAKA:\nE Lugazi, Owen Kasule yateebye ggoolo bbiri nga URA ewangula Masaka LC (2-0) n’awa abawagizi essuubi nti akomyewo ku mutindo gwe yaliko ng’akyali mu KCC.\nOKHUTI AZADDE VIPERS:\nE Kitende, bannyinimu aba Vipers baawangudde Proline (1-0) eyateebeddwa Ceasar Okhuti ne yeeyongera (Vipers) okwenywereza ku ntikko n’obubonero 32 ate URA eyookubiri erina 29.


Bukedde Online - Omubaka omulonde owa Lubaga North yasooka kuyoola kasasiro mu Kampala\nOmubaka omulonde owa Lubaga North yasooka kuyoola kasasiro mu Kampala\nOmubaka omulonde Kawalya\nOmubaka omulonde owa wa Lubaga North mu palamenti, Abubaker Kawalya, obukulembeze bwe yabutandikira mu ssomero okutuusa leero lw'afuuse omubaka.\nKawalya yawangudde Moses Kasibante abaddeyo okumala emyaka 10. Agenze okwesogga Palamenti nga ye sipiika wa KCCA.\nYazaalibwa omugenzi Sulaiman Ssempagala mu 1984 eyali ddereeva wa mmotoka lukululana ezitambuza ebyamaguzi. Kawalya yakula ne maama we Hafswa Nakabugo eyali omusuubuzi w'amatooke mu katale e Kasubi.\nKawalya akulidde Kawaala ne nnyina Nakabugo awali amaka gaabwe. Okusoma\nYakutandikira mu Kasubi Modern Pulayimale. Teyagimalaako n'atwalibwa e Itendero pulayimale erisangibwa e Mbarara gye yatuulira ebibuuzo by'ekibiina eky'omusanvu mu 1998.\nYayingira siniya esooka mu ssomero lya Hawa Secondary School e Naluvule gye yakolera siniya eyokuna mu 2002 ate eyomukaaga mu 2004.\nYayingira Makerere University mu 2005 n'akola diguli mu kikula ky'abantu n'afuluma mu 2009. Abadde asoma naye ng'ebyobufuzi abyagala nnyo. Yali wa DP mu kibiina ky'abavubuka aba UYD gye yayingira mu 2000.\nYali muwagizi wa Alhajj Nasser Sebaggala kati omugenzi mu kibiina kye ekya youth Brigade. Yakyusa n'ayingira FDC ng'ali ku yunivasite ne bamussa mu kifo ky'obuwandiisi bw'ekibiina ku lukiiko lwa FDC e Makerere.\nMu kulonda kwa 2011, yeesimbawo ku bwakansala bwa Lubaga North kyokka Godfrey Asimwe owa NRM n'amuwangulira ku bululu butono.\nYafuna omulimu mu KCCA n'atandika okukola nga bw'alinda okulonda kwa 2016 kuddemu. Yaddamu n'avuganya ku bwakansala ku kaadi ya Fdc era n'awangula obwakansala.\nEnnoongosereza mu tteeka erifuga KCCA bwe zaayisibwa ne ziteekawo ekifo kya sipiika n'omumyuka we, Kawalya yavuganya era bakansala abasinga obungi ne bamuyiira obululu n'awangula Doreen Nyanjura.\nEkifo kino kyamwongera amaanyi n'alangirira nti ayagala kuyingira palamenti aggyewo\nomubaka Moses Kasibante abaddewo.\nEkifo kya sipiika yakiwangula nga wa people Power era n'atwala bakansala abaamuliko ewa Robert Kyagulanyi Ssentamu ne bamwegattako.\nEkibiina kya NUP bwe kyatandise n'ayingira era ne bamuwa kaadi kwe yawangulidde.\nOmubaka Abubaker Kawalya musajja mufumbo. Alina amaka abiri nga buli maka mulimu omukyala. Alina abaana mukaaga.\nOmubaka wa Mawokota South Yusuf Nsibambi yayogedde ku Kawalya ng'omuvubuka ayise mu mikono gya bannabyabufuzi abalungi ate muyivu. Yayita mu mikono\ngy'omugenzi Alhajj Nasser Ntege Sebaggala ng'omuvubuka ayagala ebyobufuzi era yabimuyigiriza bulungi.\nMuyivu ate okusinziira ku myaka gye, alina obumanyirivu obulungi. Yeesimbawo ng'atandikira ku bwakansala. Yasooka n'agwa oluvannyuma n'addamu n'ayitamu era bw'atuuse mu KCCA abadde akiika bulungi era y'ensonga lwaki banne baamuwa\nAbadde wa FDC naye yayingira NUP ate nayo ne bamuwa obuvunaanyizibwa.\nBannalubaga wadde babadde n'omubaka omulungi naye ne Kawalya naye si mubi era\nnsuubira bagenda kukiikirirwa bulungi.\nChairman Fred Nyanzi ;\nOmubaka Kawalya mu kuyingira NUP, twamulabirawo nga mukulembeze mulungi era Bannalubaga baafunye omuntu atalina kizibu. Muyivu, akolagana n'abantu ate\ntalina byabufuzi bya bukyayi.\nEbintu mukaaga by'ayagala okussaako essira\n1.Yategeezezza nti ayagala emyaka 10 gyokka ng'akulembera mu kifo agende ku birala ebiddako.\n2.Yagambye nti ayagala etteeka erissa ekkomo ku myaka gya pulezidenti liddewo ate n'ekkomo ku bisanja lireetebwe.\n3. Ayagala emisolo ku mirimu egy'enjawulo gisalibwe ate n'egimu giveewo kubanga abantu banyigirizibwa nnyo.\n4. Ayagala omutindo ku bintu eby'enjawulo ng'okulwanirira amalwaliro n'amasomero abantu bawone okunyigirizibwa.\n5. Ayagala okulaba nga ssente z'omuwi w'omusolo zikozesebwa bulungi.\n6. Bajeti eteekwa okukolebwa ng'eyamba eggwanga naye sikuyisaamu ssente kufunyisa balala.\n7. Ebbula ly'emirimu mu bavubuka ayagala lisalirwe amagezi ng'abavubuka bafune emirimu n'ebyokukola.\nYagambye nti akkiririza mu Robert Kyagulyanyi nga pulezidenti we era agenda kulwanirira ebigendererwa bya NUP okulaba nti bituukirira.\nEngeri gy'oyinza okukola ssente mu mmotoka z'ebyafaayo\nOkuseka mu kirooto n'owawamuka kiranga kwawukana\nAb'obulwaliro obutunda eddagala lya Gavumenti e Kayunga babakutte


Yobu 20 | Bayibuli ey'Oku Mukutu Gwaffe Ogwa Intaneeti | New World Translation\nOkwogera kwa Zofali okw’okubiri (1-29)\nAgamba nti Yobu amunyiizizza (2, 3)\nAgamba nti Yobu mukozi wa bibi (5)\nAgamba nti Yobu anyumirwa okukola ebibi (12, 13)\n20 Awo Zofali+ Omunaamasi n’addamu nti: 2 “Ebirowoozo byange kyebivudde bimpaliriza okwogera,Kubanga ndi munakuwavu. 3 Mpulidde okunenya okunnyiizizza;Okutegeera kwange kumpaliriza okubaako kye nziramu. 4 Mazima ddala, kino wandibadde okimanyi,Kubanga kibadde bwe kityo kasookedde omuntu* ateekebwa ku nsi,+ 5 Nti essanyu ly’omubi liba lya kaseera katonoEra nti essanyu ly’oyo atatya Katonda* liba lya kaseera buseera.+ 6 Ekitiibwa kye ne bwe kirinnya okutuuka mu gguluN’omutwe gwe ne gutuuka ku bire, 7 Alisaanawo emirembe gyonna ng’empitambi ye;Abo abaamulabanga balyebuuza nti, ‘Ali ludda wa?’ 8 Alibulawo ng’ekirooto, ne bataddamu kumulaba;Aligobebwa ng’okwolesebwa okw’ekiro. 9 Eriiso eryamulabako teririddamu kumulaba,N’ekifo kye tekiriddamu kumulabako.+ 10 Abaana be balyagala okusaasirwa abaavu,Era aliddiza abalala eby’obugagga byabwe.+ 11 Amagumba ge gaali gajjudde amaanyi g’ekivubuka,Naye amaanyi ago aligalamira nago mu nfuufu. 12 Wadde ng’ekibi kimuwoomera mu kamwa,N’akikweka wansi w’olulimi lwe, 13 N’akigaaya mpolampola nga tayagala kiggweewo,Era n’akibatika mu kamwa ke, 14 Ky’alya kijja kwonoonekera munda ye;Kijja kuba ng’obusagwa* bw’enswera munda ye. 15 Amize eby’obugagga, naye ajja kubisesema;Byonna Katonda ajja kubiggya mu lubuto lwe. 16 Ajja kunuuna obusagwa bw’enswera;Amannyo* g’omusota ogw’obusagwa gajja kumutta. 17 Taliraba migga gy’amazzi,Egy’omubisi gw’enjuki, n’egy’omuzigo. 18 Aliwaayo ebintu bye nga tabikozesezza;*Taliganyulwa mu by’obugagga bye yafuna.+ 19 Kubanga amenyeemenye abaavu n’abaleka awo;Anyaze ennyumba gy’ataazimba. 20 Naye taliba na mirembe;Eby’obugagga by’alina tebirimuwonya. 21 Tasigazizzaawo kya kulya;Eyo ye nsonga lwaki eby’obugagga bye tebiriba bya lubeerera. 22 Eby’obugagga bye bwe birisukkirira obungi, alyeraliikirira;Era alifuna ebizibu bingi. 23 Bw’aliba alya,Katonda alimwolekeza obusungu bwe,Bulimutonnyako ne butuuka mu byenda bye. 24 Bw’alidduka eby’okulwanyisa eby’ekyuma,Obusaale obulasibwa okuva ku mutego ogw’ekikomo bulimufumita. 25 Asika akasaale mu mugongo gwe,Akasaale akamasamasa okuva mu kalulwe ke,Entiisa n’emukwata.+ 26 Ekizikiza ekikutte kirindiridde eby’obugagga bye;Omuliro ogutaliiko awujja gulimwokya;Akabi kalituuka ku abo bonna abaliwonawo mu weema ye. 27 Eggulu liryanika ekibi kye;N’ensi erimulwanyisa. 28 Amataba galisaanyaawo ennyumba ye;Amazzi galiba mangi nnyo ku lunaku lw’obusungu bwa Katonda.* 29 Ogwo gwe mugabo Katonda gw’awa omuntu omubi,Era bwe busika Katonda bw’amuwa.”\n^ Oba, “olulyo lw’omuntu; Adamu.”\n^ Oba, “lya kyewaggula.”\n^ Oba, “ng’akalulwe.”\n^ Obut., “era talibimira.”\n^ Obut., “lw’obusungu bwe.”


Ab’eMukono bafunye emmere ttani 30 okuva mu Gavumenti, Abantu bagyesunze byakitalo – Watchdog Uganda\nAb’eMukono bafunye emmere ttani 30 okuva mu Gavumenti, Abantu bagyesunze byakitalo\nDr. Fred Yiga mu saati eya kyenvu wakati nga ayogerako eri bannamawulire ku kitebe kya Disitulikiti e Mukono oluvanyuma lw'okufuna emmere okuva mu Gavumenti.\nOLUKIIKO olw’atekebwawo Disitulikiti ye Mukono okunoonya obuyambi mu kiseera nga ekirwadde kya Covid 19 kizinzeeko ensi yonna nga ne Mukono tetaliziddwa, kyadaaki lufunye ku buwerero olwa Gavumenti okubasindikira emmere ttani 30 ez’akawunga saako ne bijanjaalo.\nKino kitegeeza nti omulimu gugenda kutandika okwanguyira akakiiko akakola ku kunoonya obuyambi, wakati nga abatuuze bali mu kulaajana okusobola okufuna eky’okulya.\nMu kiseera kino olukiiko amakanda lubadde lugasimbye nnyo mu Division ye Goma era nga eno abantu babadde bakyali wakiriko kubanga ebyalo ebisinga bibadde bifunye eky’okulya.\nWabula mu Division ye Mukono nga ojjeeko ebyalo 3 okuli Butebe, Mulago, ne industrial Area bye bibadde byafuna ku mmere eyo eyawebwayo abantu ba bulijjo, nga kati okulajana okusinga kuli mu muluka gwa Namumira Anthony eno nga yeeri abantu abasinga okuba abangi mu kibuga kye Mukono.\nBwe yabadde ayaniriza obuyambi bwe mmere okuva mu Gavumenti wali ku kitebe kya Disitulikiti e Mukono ku lw’okuna, akulira olukiiko olukungaanya obuyamba Dr. Fred Yiga yagambye nti kilungi Gavumenti okuvaayo nelowooza ku kitundu kye Mukono yadde nga baali okusooka tebakitadde mu ntekateeka.\nYagambye nti bagenda kugigaba mu bantu abo be nyini abalina okugifuna mu bwenkanya, nagumya abatuuze abatannafuna nti olukiiko luli mu kkubo lujja.\n“Banaffe tubasaba mubeere bakkakamu ekirungi emmere tugirina yiino ezze saawa yonna tugenda kubatuukako, ate twongera okubasaba obutetaba mu bwediimo bwonna olwe mmere mugumikirize” Yiga bwe yagambye.\nEmbeera ya COVID e Mukono: Okugaba emmere mu maka kutandika ku lw’akusatu\nZari falls for Diamond Platnumz again, publicly enjoys ex-lover's music\n20th March 2020 at 14:51\nPhotos:How blood donation drive went down at Kampala International School Uganda\n28th September 2018 at 22:48


Disitulikiti y'e Masaka egobeddwa mu bizimbe n'egobaganya essomero ly'abaliko obulemu efune w'ekolera\nTeri kubba kutono buli abbye sente z'eggwanga entono n'ennyingi bonna babbi okwo bw'ogattako ekibba ttaka ekiri mu ggwanga wennyamira ate bw'otunuulira ekibba ttaka ekiriwo oyinza okulowooza nti batuukiriza njogera egamba nti bw'okiwakanya obeera olamuza magombe.\nBino Omulabirizi Luwalira abitadde mu bubaka bw'amazuukira bw'aweerezza n'agamba nti okuzza emisango naddala ng'abantu bakozesa kompyuta ne tekinologiya ow'ekikugu byeyongedde okwo n'gattako abantu abali mu bifo ebyawaggulu mu gavumenti ng'abamu baboogerera amafukuule ne batuuka n'okufiirwa ebifo bye balimu.\nAgambye nti abantu bonna ku mazuukira gano basaana okwekwata obubaka Yesu bw'awa mu Yokaana 14:27 EMIREMBE GIBEERE NAMMWE…\nYagambye nti kyennayamiza okulaba ng'obukuubagano n'akavuyo weekali mu ggwanga ng'abakuumaddembe bakalinamu omukono nga kino kiva ku ntegeka z'okulonda kwa 2021 okusuubirwa eivuddeko enjawukana na buli muntu okweyagaliza yekka ne kivaako obunkenke okweyongera mu ggwanga.\nAgambye nti bw'otunuulira ekyagudde ku muliraano e Sudan ne mu mawanga amalala byennyamiza ‘abazira bagudde!'\nAwadde abantu amagezi okunywerera ku bubaka Yesu bwe yawa abayigirizwabe ng'amaze okuzuukira buli muntu ayagalize munne emirembe newankubadde nga waliwo amayengo mu bulamu.\nAnnyonnyola nti ku nsi tewali munnabyabufuzi oba omugagga ffugge yenna ayinza okukuwa obulamu obw'omwoyo okuggyako Yesu Kristo singa obeera ng'osazeewo okumukkiriza n'omuyingiza mu bulamubwo.\nYasabidde abalwadde okuli sipiika Rebecca Kadaga, Katikkiro wa Uganda eyawummula Polof. Apolo Robinson Nsibambi n'Omulabirizi Hannington Mutebi ali mu kujjanjabibwa e Bungereza.\nAgumizza abaviiriddwako abaagalwa babawe nga Nabagereka Syliva Nagginda eyafiiriddwa kitaawe John Luswata n'amaka g'omugenzi Nelson Ssebuggwawo bonna.\nBp. Kityo Luwalira\nKabushenga akunze abantu okwewandiisa beetabe mu misinde gy'amazaalibwa ga Kabaka\nUganda efuumudde abagwira 22 lwa Coronavirus\nAbapya ku baazuuliddwa ne Coronavirus baliko ebitiisa


Omusumba w’abalokole affiiridde mu bulili – Watchdog Uganda\nOmusumba w’abalokole affiiridde mu bulili\nENTIISA ebutikidde abatuuze ku kyalo kya Central Nabuti ekisangimbwa mu kibuga Mukono, mutuuze munabwe bw’affiridde mu buliri ekibwatukira.\nOmugenzi ategerekese nga Martin Masinde ng’abadde Musumba wa kkanisa ya Victory Family Church esangimbwa mu kitundu kino era nga yavuganyako ne ku kifo ky’obwa Ssentebe bwe kyalo kino mu kulonda okwakaggwa, nga yabadde amyuka ssabawandiisi mu kibiina ekitaba Abasumba mu Greater Mukono ekya Love Peace and Unity Pastor’s Destiny Forum.\nOmugenzi lwe bamutikira okubeera omusumba\nNamwandu Diana Masinde agamba nti basuze ku Salt T.V nga basaba era ye oluvanyuma n’aleka bba mu ddiiro nagenda yeebaka, wabula ku ssawa kumi n’emu ng’abukya enkuba bw’eyatandiise okutonnya omugenzi kw’ekuzukuka n’atekaayo eppipa wabweru wabula yamutegezza nga bw’atebase bulungi olw’okuba nti abadde\nalumizibwa mu kifuba era olwo naddayo mu buliri ne yebaka.\nAbasumba nga bagumya Namwandu n’omu ku bamulekwa ow’emyaka ebbiri gwaleese.\nNamwandu yayogeddeko nti bwezaweze essawa kkuumi n’abbiri kwe kuzukuka okugenda mu ddiro okusaba naye eky’amujje enviri ku mutwe bwe yagenze okubaako by’amutegeza omubadde n’amuyita nga tamuwuuna olwo kwekumukwatako n’akizuula nti yabadde yaffudde dda.\nOmusumba Martin Masinde bweyali abuuza ku minisita Nanduli ku mikolo gya basumba e Lugazi omwaka oguwedde ku kisawe kya Metha.\nYe omuyima w’ekibiina ekitaba abalokole mu bendobendo lye Mukono Samuel Lwandasa ategezezza ng’amawulire g’okufa kw’omusumba munaabwe bwe bagafunye ku mankya era n’ebasalawo okuddukira poliisi e Mukono, bwe\nyazze omulambo ne gutwala mu ddwaliro e Mulago okwekebejjebwa.\nEkanisa ya Victory Family Church omugenzi gyabadde asumba e Nabuti.\nFormer Attorney General Peter Nyombi dead\nThe National Resistance Movement (NRM)'s Deputy National Treasurer Jacqueline Kyatuheire together with the Director of Mobilization Mathias Kasamba on Wednesday...\nMembers of the Uganda Peoples’ Defence Forces’ (UPDF) Division Court Martial (DCM) for General Headquarters that sits in Bombo barracks...\nParliament directs Minister Jeje Odongo to explain mystery surrounding Makerere University student murder\nThe Speaker of Parliament, Rebecca Kadaga, has directed the Minister of Internal Affairs, Gen. Jeje Odongo, to explain circumstances surrounding...\nTVO creates war scare as Facebook sensation announces armed struggle\n23rd April 2017 at 11:15\nKenya: IEBC top official retires ahead of delayed presidential re-election\n22nd September 2017 at 10:06


Mwana wange weebale emirimu era nasanyuka bwe namanya nti kati obufumbo obukutte bulungi. Naye ate waliyo akabulamu nga nako njagala okakole obufumbo butereere. Ekisenge kyo nakirabye naye tekyandabikidde bulungi. Kubanga engoye nazirabye nga buli w'okuba eriiso olaba ngoye. Ekinaabiro kyansobedde nga kirabika tokiyonja.\nMwana wange obuyonjo tebulina kubeera mu ddiiro, mu kiyungu ate ekisenge kyammwe n'okyerabira. Omukyala yenna alina okubeera omuyonjo mu nnyumba yonna. Oba tokimanyi omusajja oluusi ayinza obutafuna bwagazi olw'obucaafu bw'ekisenge.\nEkisenge nakyo kifeeko,tolina kubeera muyonjo lwa bagenyi bokka, olina okubeera omuyonjo kubanga naawe oyagala okubeera omuyonjo. Naye kati ndaba ng'ofaayo nnyo okubeera omuyonjo mu bifo by'omanyi nti abagenyi batuukawo. Kati mwana wange omusulo okuwunya mu kinaabiro kyammwe oba mu kisenge kyammwe ate nga temulina mwana muto asula mu kisenge kyammwe nze ndaba nga kigenze wala.\nEkiyigo kyammwe mukifuuyisaamu ate nga mulina toyireeti enzungu mu kisenge? Omanyi abantu bangi balina omuze ogwokufuuyisa nga banaaba, ne batamanya nti omuze guno guleetera ekinaabiro okuwunya. Ate ky'olina okukola kwe kulaba ng'ekiyigo okyoza buli lunaku olwo omusulo tegusobola kuwunya.\nN'ekirala nasobeddwa engoye nga ziri buli wamu. Olina okufuna ekisero ky'engoye eziddugala ate n'ekirala nga kya ngoye ennyonjo. Ate bw'omala okugolola engoye nazo zifunire w'oziteeka. Naye ekisenge mu butuufu kyabadde kirabika bubi ddala ate nga kiwunya. Olina okubeera omuyonjo mu mbeera yonna.


Ssente za Museveni zitabudde abategesi b'ebivvulu bya Bobi Wine, ssentebbe Benon Kibuuka abotodde ekyama - Galaxy FM 100.2\nSsente za Museveni zitabudde abategesi b’ebivvulu bya Bobi Wine, ssentebbe Benon Kibuuka abotodde ekyama\nBya Nalule Aminah\nAndrew Benon Kibuuka, Ssentebbe w’ekibiina ekigatta abayimbi ne bannakatemba ekya Federation of Performing Artistes of Uganda (FPAU), atabukidde abategesi b’ebivvulu abamwogerako nti ye ne banne bawereddwa akawumbi kamu okusasula abantu.\nOkuva sabiti ewedde, amawulire gabadde gayitingana nti Kibuuka ne banne omuli Tonny Ssempijja n’abantu abalala, baatukirira omukulembeze w’eggwanga lino Yoweri Kaguta Museveni ne bamusaba okuyamba abategesi b’ebivvulu abalina amabanja oluvanyuma lwa Poliisi okulemesa ebivvulu byabwe.\nEbimu ku bivvulu ebyasazibwamu Poliisi ku ssaawa envanyuma, Bobi Wine yali omu ku bayimbi abaali balangiddwa okusanyusa abadigize n’okusingira nga tusemberedde okutuuka mu nnaku za Ssekukkulu n’okumalako omwaka ogwa 2018.\nAbategesi b’ebivvulu baatabuka olwa Poliisi okubalemesa ebivvulu byabwe ate nga ssente bazeewola mu zi bbanka n’abantu abenjawulo.\nKigambibwa embeera eyo, Kibuuka ne banne y’emu ku nsonga lwaki batuukirira Pulezidenti Museveni okuyamba, okutaasa abategesi b’ebivvulu abaali abatubidde mu mabanja.\nAmawulire galaga nti Pulezidenti Museveni yawa Tonny Ssempijja ne banne ssente ezitamanyiddwa muwendo, okudiizza abategesi b’ebivvulu okusobola okusimatuuka amabanja.\nKigambibwa abamu bafuna ssente kyokka abalala omuli J uma Balunywa owa Balunywa Promotions ne Andrew Mukasa owa Bajo events tebafuna wadde 100 wadde bafiirwa ssente zabwe era ne balumiriza Kibuuka ne banne okulya ssente zabwe.\nEnkya ya leero, Kibuuka agambye nti tafunangako wadde omunwe gw’ennusu okuva mu State House okusasula abategesi b’ebivvulu era talina ssente zabwe.\nANTI 2021! Kyaddaki Chameleone ayogedde amazima ku kya Bobi Wine okulya obwa Pulezidenti bwa Uganda, omusajja akyusizza embeera\nAUDIO! Omuvubuka asse munne lwa bubbi bwa Nte, abatuuze balidde obuwuka, Poliisi erangiridde ekiddako\nKIWEDDE! Joseph Kabuleta avuddeyo okulemesa Bobi Wine entebe ya Pulezidenti, alangiridde ‘nze mutuufu okukyusa Uganda’\nAUDIO! Aba Covid-19 bakooye embeera, bekalakaasizza ne bakuba eddwaaliro e Masaka, mutusubya akaboozi\nMUNSONYIWE! Prof. Baryamureeba akwattiddwa lwa kutta muntu, Poliisi emututte talinya okumutaasa ku bantu\nGIWUNYE! Omukozi w’awaka attiddwa mu maka g’omubaka wa Palamenti, Poliisi ebiyingiddemu mu bukambwe\nLABA WORK! Jazmine alaze ekimufuula ‘Sexy’ mu kisaawe ky’okuyimba, Maama Halima Namakula amuwagidde\nMUJOOGA! Omugagga agobye ddereeva we ku by’okufuyira mu mmotoka, amutabukidde ‘lwaki tomaze kusaba lukusa’\nESSANYU! Laba engeri Joel Ssenyonyi gye yebazizza kabiite we oluvanyuma lw’okumuggyako embuzzi n’okumuyigiriza okunyumya akaboozi, amututte mu nsiko olw’ensonyi\nDJAY DENNO’S TOP TEN HITS OF THE WEEK